"Пенсионерларнинг пенсияси қисқартирилаяпти"\nБу гапни айтган бухоролик Шойимхон қариялардан аввал олинган пуллар ҳам ундирилаётганини қўшимча қилди.\n"Пенсионер отамдан давлатга бир миллион сўм қайтаришни сўрашди"\n“Эркин микрофон”га боғланган бухоролик Шойимхон исмли тингловчи ўзининг 70 ёшдаги отаси ва отаси каби бошқа кекса ҳамюртларининг йиллар давомида олиб келган пенсиялари қисқартирилаётганини ва бунинг устига, шу вақтга кўп олгани сабаби билан маълум миқдордаги маблағни давлатга қайтариш талаб қилинаётгани ҳақида хабар берди.\n- 15 кун бўлди бу гапга. Отам пенсионер. Отамни чақиришган экан пенсионний фонддан. Улар “Сизга тўрт-беш йил олдин пенсиянгизни кўп ëзиб юборишган. Мана шу масалада сизни чақирдик. Пенсиянгизни камайтирамиз” деб, ариза ëзишга мажбур қилган.\nОзодлик: Отангиз неча ëшда?\n- 70 дан ўтган.\nОзодлик: Неча пул пенсия оларди?\n- 207 минг оларди. Ҳозир 189 мингга туширибди. Бунга қарамай, яна бир миллион қайтариб беришини сўрабди. Биласиз-ку пенсионерлар ишонувчан, ҳамма гапга кўнувчан бўлади-ю.\nОзодлик: Қизиқиб кўрмадингларми? Балки ростдан кўп олгандир?\n- Йўқ, бу фақат бизлар билан эмас ҳамма пенсионерлар билан бўлаяпти.\nОзодлик: Яна бошқа нечта ҳолатни биласиз?\n- Яна бир нечта ҳолатни биламан. Мумкин сизларга боғланишнинг иложи йўқдир бу масала билан. Хотя отамнинг ўзи недоволний эди-да.\nОзодлик: Кам дебми?\n- Ундан ҳам кўп олишим керак, фалон-фалон жойда ишлаганман, дерди.\nОзодлик: Ўзи нима ишлар қилган отангиз?\n- Отам буровойда ишлаган. Кейин командировкада ишлаган водител бўлиб.\nОзодлик: Буровой деганингиз нефт бўйича-да энди?\n- Ҳа. Мана шуни умуман эътиборга олишмаган улар. 10 йилча ишлаган нефт-газ бўйича. Ҳайдовчилиги 20 йилдан ошиқ. Бошқа ишда ҳам ишлаган эди. У ерда умуман ишсиз деб қабул қилган-да.\nОзодлик: “Кўп пенсия олиб қўйибсиз, қолганини қайтариб беринг” деган ҳолатлар кўп бўлаяптими?\n- Кўп. Жондорда бўлаяпти шу гап, дейди жондорлик суҳбатдош.\n"Россияда бир ўзбекни нишон қилиб отишибди"\nРоссиянинг Астрахан туманидан боғланган ўзбекистонлик деҳқон Абдулла у ердаги деҳқончилиги ҳақида гапирар экан, ён-атрофида ҳуқуқий ҳимояга муҳтож бўлиб юрган кўплаб ўзбекистонликлар аҳволига куюниб гапирди.\nМисол тариқасида бир воқеани сўзлаб берди.\n- Куйиниб кетасан. Астраханда, кўп жойларда бўламан. Бизларнинг 40 гектар еримиз бор. Ўша кариснинг қўлида ҳам бизнинг ўзбеклар ишлайди. Ҳамма жойда бизнинг ишчилар. Шундай ўзларининг ҳақларини билмайди. Бир марта машинада кетаяпман шеригим билан. Чўл зонадаги гапда. Битта кўчада кетаяпмиз. Фақат йўлда ҳеч нарса йўқ. Қорароқ кўринди. Қўл кўтарди, раҳмимиз келди, тўхтадик. Ўша ҳам ўзбек. Калмикияда ишлаган. Хўжайини, ишонасизми, итдай муомала қилибди. Ичиб хўжайинлари ўйнаб, мишен қилиб милтиқда отган. Бечора шундай ëмон бўлган. Кейин биттаси чақирган, операция бўлган. Кўриб йиғлагингиз келади. Кейин мен олиб келдим “Мана хоҳласанг ишла, хоҳламасанг, сенга ëрдам бераман”, дедим. Паспорти ҳам йўқ. Юртга қайтадиган нима бўладию. “Сенга ëрдам берай, шунақа қилиб берайлик”, десам, “Бўпти”, деди. Кейин ўзимизнинг ишчилар турадиган жойга олиб бориб қўйиб, таниш миршабларга: “Мана шунақа ҳолат. Биз йўл пулини ҳам берамиз”, дедик. “Москвага жўнатиш керак уни, у ëқда возврашение на родина қилиб беради. Ўшандан кейин кетади. Бўлмаса кета олмайди. Давай адресини бер. Ким уни қийнаган? Топайлик, жазолайлик”, деяпти ўрис миршаб. Биз “Майли гаплашайлик, қўлимиздан келганча ëрдам берайлик” деб келсак, қочиб кетибди. Жуда ëмон аҳволга тушиб қолган-да бу ерда бизларнинг ўзбеклар, - дейди Россиянинг Астрахан туманидан боғланган ўзбекистонлик деҳқон Абдулла.\n"Устозга ҳурмат шуми?"\nАсли самарқандлик бўлган Абдулла айни кезда Озодлик орқали ҳикоя қилинган бир воқеа – прокурорнинг қизи эканини иддао қилган талаба қизнинг ўз устозига қилган муносабати ҳақида ҳам фикрини билдиришни истади.\n- Наҳотки шу даражага борибди? Бундай қараганда, шарқда “Устоз ота-онангдан улуғ” деган гап бекорга бўлмаган-ку. Неча йиллар сайқалланиб ўша гап чиққан тўғрими? Ўғил бола бўлса ҳам майли. Қиз бола. Таълим-тарбия шу даража пастга тушиб кетганидан куюниб кетдим-да. Мен 1986 йилда битирганман мактабни. Қишлоқнинг мактабида ўқиганман. Безори ўқувчи бўлса ҳам ўша ишни қилмасди-да. Устозларга ҳурмат, ўқитувчиларга ҳурмат шу даражада пастга тушиб кетган бўлса, бу дегани илм даражасининг пасайиб кетишининг яққол кўриниши экан-да, - дейди самарқандлик Абдулла.\n"Ҳақ-ҳуқуқингиз учун курашинг"\n“Эркин микрофон”га Сурхондарё вилоятининг Жарқўрғон туманидан боғланган яна бир тингловчи бир неча кун муқаддам Озодликка боғланган ва шифокорлар турмуш ўртоғини нотўғри даъволагани боис оламдан ўтганини айтган аёлнинг фикрларига муносабат билдирди.\n- Ҳалима Хидирова деган эрини врачлар нотўғри операция қилиб ўлдриганлигини айтди-да йиғлаб. Ҳалима опага ўхшаган, ҳокимларнкинг тазйиғига учраб, ўзини осаëтган кишиларга, бутун Ўзбекистон халқига мурожаат қилмоқчиманки, бундай порахўр одамлардан ўз ҳақ-ҳуқуқини ҳимоя қилиб курашиш керак. Агар шундай қилмаса, бутун Ўзбекистонни расво қилаяпти, расво қилади ҳам. Нафақат Самарқандда, барча вилоятларда шундай расвочилик-да. Ҳар бир фуқаро ўз ҳақ-ҳуқуқини билиб кураша олиши керак, деб ўйлайман, - дейди жарқўрғонлик суҳбатдош.\n"Уй қамоғида ўтирибман"\nМосквада деярли уй қамоғида қолганини сўзлаган ўзбекистонлик тингловчилардан бири эса Ўзбекистон томони сўровига биноан Ҳизбут-Таҳрирда айбланиб, қидирувга берилгани, бу айблов ўз исботини топмагани Европа суди томонидан аниқланганидан сўнг эса экстрадицияси тўхтатилгани ҳақида сўзлаб берди.\n- Ўзбекистон мени розискка берган эди. Шунга мен бу ерда тўққиз ой ўтириб чиқдим. Менга бу ерда қочқинлик мақоми бериши керак эди. Ҳали бермади. Отказ қилди. Бу ëқдан Санкт Петербургнинг ўзининг нимасига ëздик, кейин Москвага. Ҳозир Москвадан отказ келди. Шунга бир нима қилай деб, маслаҳат олмоқчи эдим.\nОзодлик: Ўзбекистонда сизга жиноий иш очилганми?\n- Биласизми, Ҳизбут-Таҳрир партияси бор. Бу ерда мени тўққиз ой ушлаб турди. Ўзбекистондан келиб олиб кетиши керак эди. Адвокат ëллаб, адвокат Европа судига ëзиб, шу йўл билан олиб қолди-да. Ўзбекистондан полковник келиб, "олиб кетамиз" деб турганда, Худонинг қудрати билан Евросуддан қоғоз келди. Россия "бермаймиз", деди.\nОзодлик: Адвокатлар нима деяпти? У ëғига нима бўлади?\n- Мен рус тилини унча яхши билмайман. Менда ҳеч қанақа документ йўқ. Ҳозир мен домашний арестга ўхшаб уйга қамалиб қолганман-да. Кўчага чиқиш йўқ. Олдин временний учëтга қўйиб турган эди. Москвадан отказ келгандан кейин умуман бермай қўйди. Шунга энди "бошқаларга мурожаат қилиб кўрайчи" деб, сизларга мурожаат қилаëтган эдим-да, - дейди Москвада деярли уй қамоғида қолганини сўзлаган ўзбекистонлик тингловчилардан бири.


ЎзА - Ўзбекистонда сайловларга ортиқча харажат қилинмоқдами?\nЎзбекистонда сайловларга ортиқча харажат қилинмоқдами?\nЎзбекистонда 22 декабрь санасида Ўзбекистон Республикаси Олий Мажлиси Қонунчилик палатаси ва маҳаллий кенгашлар депутатлари учун ўтказилажак сайловларга ортиқча маблағ сарфлаяптими?\nАйни дамда ижтимоий тармоқларда ушбу мавзу қизғин муҳокама қилинмоқда. Тармоқда аҳоли томонидан Ўзбекистон сайловларга бошқа давлатларга нисбатан кўпроқ маблағ сарфлаётгани, сайловларга ортиқча маблағ сарфлашнинг ҳожати йўқлиги айтилмоқда.\nХалқаро матбуот маркази жамоаси мазкур муносабатлар юзасидан бошқа давлатларда сайловларга сарфланадиган маблағлар миқдорини ўрганиб чиқди. Унга кўра Германия давлати 101.6 миллион АҚШ доллари сарфлайди. Сайловчилари сони 65.1 миллион бўлиб, бир сайловчига 1.56 АҚШ доллари миқдори ҳисобида тўғри келади.\nҚўшни Қозоғистон давлатида эса 24,7 миллион АҚШ доллари сарфланади ва бу маблағ киши бошига 2.5 доллар миқдорида тўғри келади.\nЎзбекистонда сайловлар учун ажратилган 25 миллион АҚШ доллари айни дамда бир нафар сайловчи учун 1.21 доллари миқдорида тўғри келмоқда. Кўриниб турибдики сайловчилар нисбатига олганда Ўзбекистон ўзга давлатларга нисбатан ортиқча маблағ сарфлаётгани йўқ.


Машҳур опера қўшиқчиси Зураб Соткилава вафот этди\n21:06 / 21.09.2017\nМосквада машҳур опера қўшиқчиси, Катта театр солисти Зураб Соткилава ҳаётдан кўз юмди. Бу ҳақда Катта театр бош директори Владимир Урин маълум қилди. Соткилава 80 ёшда бўлган.\n"Катта театрнинг ажойиб артисти Зураб Лаврентьевич Соткилава вафот этди. У умрининг охиригача курашиб келган оғир касалликка учраган эди", деб айтган Урин.\nТбилиси консерваторияси битирувчиси Соткилава 1974 йилдан Катта театр солисти бўлиб келган. У Собиқ иттифоқ халқ артисти унвонига эга бўлган. Соткилава жароҳати туфайли спорт фаолиятини якунлашга мажбур бўлгандан кейин мусиқа билан шуғулланишни бошлаган. 1950-йилларда "Динамо" (Тбилиси) футбол клубида тўп сурган. 2015 йилда унда саратон касаллиги аниқланган.\nСоткилава билан видолашиш маросими унинг ватани Грузияда 23 сентябрда бўлиб ўтади. Унинг жасади ватанига 21 сентябрь эрталаб етказилган. Унинг жасадини Тбилиси аэропортида миллий грузин кийимларидаги фахрий қоровул кутиб олган. Марҳум қўшиқчи Сабурталин қабристонида дафн этилади.


19:03 / 25 март 1031 pdf Ўқиш режими + -\nПайғамбарликнинг ўнинчи йили шаввол ойида Муҳаммад мустафо соллаллоҳу алайҳи васаллам озод қилган қуллари ва тутинган фарзандлари бўлмиш Зайд ибн Ҳориса розияллоҳу анҳу билан Тоифга бордилар. Улар «Шояд, Тоифдан бирор ёруғлик чиқса, маҳзунлик ариса, даъват ишлари юришиб кетса» деган умидда эдилар.\nАммо уларнинг жавоби жуда ёмон бўлди. Улар у зот соллаллоҳу алайҳи васалламни масхара қилишди. Бу ҳам етмагандек, ўзларининг эсипастлари, қуллари ва бебош болаларини Расулуллоҳ соллаллоҳу алайҳи васалламни ҳақоратлашга, ортларидан бақириб масхара қилишга ва тош отишга чорлашди. Тоифликлар йўлнинг икки четида туриб олиб, олдларидан у зот ўтаётганларида аёвсиз тошбўрон қилишди. Пайғамбар соллаллоҳу алайҳи васалламнинг оёқлари қонга, қалблари дарду аламга, тиллари эса Аллоҳ таолога илтижога – дуога тўлди:\n«Аллоҳим! Қувватим заифлигидан, чора-тадбирим озлигидан, одамлар олдида хор бўлганимдан Ўзингга арз қилурман! Эй раҳмлиларнинг раҳмлиси! Сен заифҳолларнинг Роббисан! Сен менинг ҳам Роббимсан! Мени кимларга ташлаб қўюрсан?! Мени нохуш қаршилайдиган бегоналаргами?! Ёки ишимни душманга топшириб қўйдингми?! Агар менга ғазаб қилмаган бўлсанг, буларга парво қилмайман! Лекин мен учун Сенинг офиятинг кенгдир. Зулматларни ёритган, бу дунё ва охират ишини ислоҳ қилган юзинг нури ила менга ғазабинг нозил бўлишидан, қаҳринг тушишидан паноҳ тиларман. То рози бўлгунингча Сендан розилик сўрайвераман. Қудрат ва қувват фақат Сенинг биландир».\n14:01 / 25 март 2389\n3460 05:00 / 06.01.2017\n3052 05:00 / 06.01.2017\n2130 15:00 / 17.02.2019


БАЙРАМДА СОҒЛИҒИНГИЗ ПАНД БЕРМАСИН! - 11 Декабря 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nВторник, 23.01.2018, 05:01\nPamelajance, Sozongax, Stephabub\nГлавная » 2017 » Декабрь » 11 » БАЙРАМДА СОҒЛИҒИНГИЗ ПАНД БЕРМАСИН!\nЯнги йилга саноқли кунлар қолди. Байрам байрамдек ўтиши, ҳеч бир кўнгилсизлик аъло кайфиятимизга чанг солмаслиги учун саломатлигимизни ҳам эсдан чиқармаслигимиз лозим. «Фалокат оёқ остида» деган гап бор. Ҳар эҳтимолга қарши, у ёки бу вазиятда биринчи ёрдам кўрсатиш йўлларини билиб қўйганимиз яхши.\nЗаҳарланиш ёки меъёрдан кўп овқатланиш — Янги йил байрамида кўп учрайдиган ҳолатлар. Шунинг учун байрамгача уйдаги дори қутисида оғриқсизлантирувчи, ич кетиши ва жиғилдон қайнашига қарши, ошқозон-ичак трактини тозалаш учун ишлатиладиган дори воситалари ҳозир тургани маъқул.\nБайрамда овқат ёки ичимликдан заҳарланганда имкон қадар тезроқ биринчи ёрдам кўрсатилиши зарур!\n•Агар бемор беҳуш бўлса, тили танглайи томон тортилиб, нафас ололмай қолмаслигига ҳушёр бўлинг.\n•Қайт қилаётганида нафас йўлига тиқилиб, бўғилиб қолмаслигига эътибор беринг.\n•Агар бемор ўз ҳаракатларини назорат қила оладиган аҳволда бўлса, унга ичимлик содаси солинган совуқ сув бериб, бармоқ билан тил негизини босган ҳолда қайт қилишга уриниб кўришини сўранг.\nБайрам кечасида ёқиладиган мушаклардан куйиб қолиш ҳеч гап эмас. Айниқса, жажжи болакайларда бу ҳолат тез-тез кузатилади. Бу каби ҳjдисалар юз берганида биринчи ёрдам чораларини билиб қўйинг:\n•Аввало, тезлик билан оловни ўчиринг.\n•Оғриқни камайтириш ва тўқималар зарарланмаслиги учун куйган жойни совутиш керак. Жароҳатлангандан кейинги дастлабки 20 дақиқада куйган жой муз ёки бошқа совуқ воситалар билан совутилида, совуқ оқар сувга тутилади ёки намланган мато қўйилади.\n•Арча ўйинчоқлари ёки чироқчалари синиб, бирор аъзони кесса ёки ошхонада таом тайёрлаш жараёнида тери кесилиб кетса, жароҳатни водород пероксидибилан тозалаш ва бактерицид пластир билан боғлаб қўйиш керак.\n•Шампан виносини очаётиб, қопқоғи отилиб, кўзга тегмаслигидан ҳам ҳеч ким кафолатланмаган. Бу кўз тўр пардаси кўчиши хавфини юзага келтириш мумкин бўлган жиддий ҳолат. Шунинг учун зудлик билан кўзга совуқ компресс қўйиш ва шифокор кўригидан ўтиш лозим.\nЯнги йил байрами тўкин дастурхон атрофида ўтирамиз, 1 январь куни эса «супра қоқди» қилиб, байрамдан ортган маҳсулотларни истеъмол қиламиз. Баъзан овқатланиш тартибининг бузилиши, ёғли, аччиқ, дудланган ва бошқа турфа озуқаларни аралаштириб ейиш оқибатида ошқозонда оғриқ кузатилади. Бундай вазиятда доривор гиёҳлардан тайёрланган дамламалар «тез ёрдам» бўла олади. Масалан, ошқозонда кучли оғриқ бўлганда мойчечак ва бўйимодарон (тысячелистник) дан тенг миқдорда олиб, бир ош қошиғига 200 мл қайноқ сув қуйинг. 20 дақиқа дамлаб қўйгач, сузиб олинг-да, чой ўрнида ичинг. Бу ишни бажаришдан аввал шифокор билан маслаҳатлашиш зарур!\nКатегория: Foydali maslahatlar / Полезны советы | Просмотров: 28 | Добавил: Sherlaruz.CoM | Рейтинг: 0.0/0


Huquqburch.Uz - ОАВ: бугун ва эртага\nОммавий ахборот воситалари халҳ билан давлат ґртасида кґприк вазифасини ґтайди. Шу билан бирга, одамларнинг ахборотга бґлган эµтиёжини ҳондиради, мавжуд муаммоларга жамоатчилик эътиборини тортади. Мамлакатимиз тараҳҳиётини янги босҳичга кґтариш, халҳни давлатга, давлатни халҳҳа яҳинлаштиришга ҳаратилган бугунги ислоµотлар силсиласида медиа макон ґз зиммасидаги ана шундай вазифаларни нечоҲли адо этмоҳда? Журналистларга ҳґйиладиган асосий талаблар нималардан иборат бґлиши керак?\nМиллий ОАВ истиҳболига ҳандай баҳо берасиз?\nДавра суҳбатимизда шу каби саволларга жавоб изланди.\nШерзодхон Қудратхўжаев, Халқаро пресс-клуб раиси, сиёсий фанлар номзоди, доцент:\n– Бугун инсонлар дунёни медиа орқали англамоқда. Журналистика касб сифатида эътироф этила бошлангандан буён ўз номига муносиб бўлиш учун ҳаракат қилмоқда, зиммасига юклатилаётган янгидан янги вазифаларни адо этмоқда. Ҳаётимизга «мустақил журналистика», «халқ журналистикаси», «ғоявий журналистика», «тушунтириш журналистикаси», «ташкилий журналистика» каби тушунчалар кириб келгани ҳам фикримизни исботлайди.\nЖурналистика ривожида замонавий ахборот технологияларининг иштироки катта. Чунки веб-сайт, блог, ижтимоий тармоқлар (Fecebook, Twitter, Instagram) бугунги журналистикада катта роль ўйнаяпти. Медиа макон энди фақат ахборот тарқатувчи майдон эмас. У ахборот узатиш билан бирга ижтимоий кайфиятни шакллантиради, фикр уйғотади, тушунтиради ва билим беради.\nБугун журналистика йирик медиамагнатлар, давлатлар, сиёсий шахсларнинг манфаатига ҳам хизмат қилмоқда. Буни дунёда Сурия, Ироқ, Украина, Қрим воқеаларининг ёритилиши мисолида кўришимиз мумкин. Яъни, энди журналистика воситачи ҳамдир. Хуллас, бугунги журналистиканинг ахборот узатишдан ташқари тушунтириш, билим бериш, фикр уйғотиш вазифалари мақсадга мувофиқ, аммо ахборот узатишдаги холислик соҳа асосини ташкил этгани афзал.\nГулноза Раҳимова, Ўзбекистон Республикаси Бош прокуратураси жамоатчилик билан алоқалар ва ҳуқуқий ахборот бўлими бошлиғи:\n– Ҳаётни фаол акс эттириш, жамиятдан бир неча қадам олдинда юриш, эртанги кунни режалаштиришда одамларга кўмаклашиш журналистиканинг асосий вазифасидир. Шунинг учун ҳар бир журналист теран тафаккур, етарли билим ва салоҳият, рўй бераётган воқеа-ҳодисаларга нисбатан шахсий қарашга, фуқаролик позициясига эга, қисқача айтганда, профессионал бўлиши лозим.\nЖурналистика – ижтимоий дунёқарашни шакллантирувчи, катта масъулият ва маҳорат талаб этувчи соҳа. Мустақиллик йилларида юртимизда ОАВнинг эркин фаолият юритиши учун ҳуқуқий, ижтимоий-сиёсий ва иқтисодий шарт-шароитлар яратилди, қатор қонун ҳужжатлари қабул қилинди. Соҳанинг ҳар бир вакили мазкур норматив-ҳуқуқий ҳужжатлар билан таниш бўлиши керак.\nЖурналист – ахборотни имкон қадар кенг аудиторияга етказувчи шахс. У ахборотга холис ёндашиши шарт, чунки ОАВда эълон қилинган ҳар қандай материал бевосита ижтимоий фикрни шакллантиришга таъсир кўрсатади. Фактларни ишончли ва тўғри баён қилиш муҳим. Бу вазифаларни муваффақиятли амалга ошира олган журналист соҳанинг илғор вакилидир.\nМаҳлиё Мирсоатова, Мирзо Улуғбек номидаги Ўзбекистон миллий университетининг журналистика факультети декани:\n– Ҳар бир давр журналистика олдига маълум вазифаларни қўяди. Бу ўзи воқеликни яратадиган ва уни йўналтириб турувчи куч миссиясидан келиб чиқиши ҳаммамизга тушунарли. Аммо миллатга хизмат қилиш соҳанинг асл фидойилари учун ҳамиша асосий мақсад бўлган. Сўнгги асрларда бу олий мақсадни турли манфаатларга бўйсундириш ҳоллари кучайди. Бундан касбимизнинг яна бир вазифаси ҳаққонийлик бўлиши кераклиги англашилади.\nЗамонавий ахборот алмашинувининг жадаллашуви натижасида журналистика муҳим ижтимоий вазифаларни бажармоқда. Ахборот бугунги жамиятнинг ҳал қилувчи воситаси ва капитали бўлгани боис соҳанинг ҳар бир вакили зиммасида катта масъулият бор.\nЭлмурод Нишонов, «Ҳуррият» газетаси бош муҳаррири ўринбосари:\n– Бугун содир бўлган воқеани оммага етказишнинг йўли кўп. Кўраётган бўлсангиз, жаҳон журналистикасида иложи борича камроқ сўз қўллаб, кўп нарсани англатиш тенденцияси кузатилаяпти. Соҳада визуал ахборотлар, инфографикалар даври кечаяпти. Шундоқ ҳам ўзи кўп ишга улгурмай (вақти етмай) қолаётган ХХI аср одами учун газетадаги бир саҳифа таҳлилий мақолани ўқишдан кўра қисқа инфографика билан танишиб қўя қолиш ёхуд мавзуга оид суратни томоша қилиш маъқулдек кўринмоқда. Телевидение, радио ва интернетда ҳам шундай... Нима дейсиз энди, бу – кўпга келган тўй. Шу боис биз ҳам бирор журналистик материал тайёрлаш деганда матн билангина эмас, теле ва фотокамералар билан ишлашни, видео ва аудиоматериалларни монтаж қилиш, фотосуратларни ишлай олиш, уларни интернетга жойлаштира билишни тушунишимиз керак. «Менга шуниси ҳам бўлади» деб зиммамизга юкланган тор вазифалар билан чекланиб юрсак, янгиликка интилмасак, аудиториямизни кенгайтириш тугул, боридан ҳам ажралиб қолишимиз ҳеч гап эмас.\nҲа, омма эътиборини жалб этишнинг усул ва услублари кўп. Аммо ҳар соҳада бўлгани каби журналистикада ҳам мумтоз қоидалар, мезонлар борки, улардан четлашиш, оғишиш жамиятни ҳалокатга етаклайди. Масалан, холислик тамойилини олайлик. Бугун дунё ахборот майдонини ишғол қилган машҳур телерадиоканал, агентлик ёхуд нашрларнинг қай бири шу мезонга тўлиқ амал қилаяпти? Менимча, ҳеч бири. Чунки уларнинг барчаси ўз давлатлари белгилаб берган муайян миссияни бажаради. Битта воқеадан юз хил мазмундаги журналистик материал тайёрлаш мумкин. Айтайлик, бир одам велосипедда кетаётиб, учта мухбир кўз ўнгида йиқилиб тушди. Буни битта мухбир «бахтсиз ҳодиса» қабилида талқин қилса (хабар), иккинчиси воқеа сабабларини излайди, фикр юритади ва хулоса чиқаради (мақола). Учинчиси унга сиёсий тўн кийдиради: «Бу мамлакатда ишлаб чиқариш паст даражада, велосипедлари сифатсиз, давлат бунга эътибор қаратмаяпти...» (ҳолбуки, бундай ҳодиса дунёнинг икки юзта мамлакатида ҳар куни икки юз минг марта такрорланиши мумкин), шунингдек, озгина «ижод» ҳам қилади: «Фалокатга учраган шахс камбағал оиладан бўлиб, пул топиш мақсадида мардикор бозорига кетаётган эди» (журналистик тўқима). Ачинарлиси шундаки, одамларни кўпроқ учинчи мухбирнинг тўқимаси қизиқтиради. Чунки у танқид қилаяпти-да! Бу танқиднинг тагида нима бор, у холисми ёки бўҳтон аралашми, афсуски, бу ҳақда ҳаммамиз ҳам бош қотириб кўрмаймиз.\nНазаримда, журналистиканинг асл вазифаси яхшилик бўлиб қолиши керак. Танқидий-таҳлилий бўладими, оддий хабар руҳидами, эзгуликка хизмат қилиши, жиллақурса, тайёрлаб, оммага тақдим этаётган материалимиз ёмонликка сабаб бўлиб қолмаслиги тарафдориман.\nМедиа воситалари ҳаётимизда қандай ўрин эгалламоқда?\n– ОАВ – халқ минбари. У нафақат давлат ташкилоти ёхуд муассис, балки аввало жамоатчилик манфаатига хизмат қилиши керак. Шу билан бирга, ҳар бир медиа восита халқаро майдонда мамлакатнинг имижини шакллантирадиган, лозим бўлса, обрў-эътиборини турли ғаразли ахборот хуружларидан ҳимоя қиладиган куч ҳамдир.\nЎзбекистон тарихида илк бор ташкил этилган Халқаро пресс-клуб мамлакатимизда ислоҳотлар самарадорлигини ошириш, давлат ва жамиятни ҳар томонлама уйғун, жадал ривожлантириш, барча соҳани модернизация қилиш ва эркинлаштириш, халқ билан мулоқотни изчил йўлга қўйишга қаратилган ислоҳотлар жараёнида рўй бераётган воқеа-ҳодисаларни тезкор ва сифатли ёритишда интерфаол майдонга айланиб, ижтимоий мулоқотни янада ривожлантиришга хизмат қилаётгани билан аҳамиятлидир.\nХалқаро пресс-клубда иқтисодий, ижтимоий ва сиёсий ҳаётимизда бўлаётган ўзгаришлар ҳақида объектив маълумотларни халқаро жамоатчиликка етказиш мақсадида янги форматдаги ток-шоулар, баҳс-мунозаралар, матбуот анжуманлари ташкил этилаяпти. Давлат бошқаруви органлари, экспертлик жамиятлари вакиллари, хорижлик ва маҳаллий мутахассислар билан оммавий ахборот воситалари иштирокида очиқ мулоқотлар, учрашувлар ўтказилмоқда. Барча материаллар тўғридан тўғри ОАВ орқали халққа намойиш этилмоқда. Ижтимоий тармоқларга жойлаб борилмоқда. Бу давлат ҳокимиятининг очиқлигини, ўзаро чекловлар ва мувозанат тизими ҳамда мамлакатимизда амалга оширилаётган ислоҳотлар устидан жамоатчилик назоратини мустаҳкамлашга хизмат қилмоқда.\nХабарингиз бор: бир вақтлар қайсидир масалага «тепадан» муносабат билдирилгачгина журналистлар ҳаракатга тушиб қоларди. Танқид қилинса, танқид қилардик, мақталса, эътирофни чандон оширардик. Бугун бу тенденция анча ўзгарган. Журналистлар ижтимоий ҳаётнинг барча пучмоқларига дадил кириб бормоқда. Пресс-клубда ҳам бу борада муҳим қадамлар ташланган.\nУшбу медиа майдонда ҳаётимизнинг долзарб масалалари бўйича ташкил этилаётган тадбирларда журналистлар, кенг жамоатчилик вакиллари мансабдор шахсларнинг фақат ҳисоботларини тингламасдан, улар билан жонли мулоқот ўтказиш, муаммоларга ечим топишда экспертлар, фуқаролик жамияти институтлари вакиллари, мутахассисларнинг таклифлари ва мулоҳазалари билан танишиш, ўзаро фикр алмашиш имконига эга бўлаётгани қувонарлидир.\nПресс-клубда Халқ қабулхоналари фаолияти натижалари, Ўзбекистон ички ва ташқи сиёсати, инсон ҳуқуқлари ҳимояси, Ҳаракатлар стратегиясининг амалга оширилиши, қабул қилинаётган янги қонун ва қонуности ҳужжатларининг муҳокамалари, шунингдек, ёш журналистлар учун маҳорат дарслари, тренинглар, мамлакатимизга ташриф буюраётган хорижий делегациялар, нуфузли халқаро ташкилотлар ва расмий доира вакиллари иштирокида мунтазам медиа учрашувлар ўтказиш кўзда тутилган.\n– Ахборот даврида яшаяпмиз. Бугунги кун учун ахборотнинг қиймати чексиз. Уни яратиш ва кенг оммага тарқатиш – ОАВ зиммасида. Биз йўқликка маҳкум бўлмаслик, муайян тизимда мавжудлигимизни ҳис қилиш учун ахборотга муҳтожмиз. Ахборот макони ана шундай ҳаракатланувчан, жўшқин тизимлардан биридир. Бу маконни эса журналистлар яратади. Бугун нафақат республикамизнинг энг чекка ҳудудларида рўй бераётган ўзгаришлардан, балки жаҳондаги янгиликлар, турли воқеа-ҳодисалардан хабардор бўлмоқдамиз. Қолаверса, юз бераётган жараёнларга турли соҳа вакилларининг муносабатлари ва мутахассислар бераётган баҳолар билан танишиб бораяпмиз.\nБугунги кунда ОАВ одамларнинг ижтимоий фаоллигини, жамоатчилик билан алоқаларни кучайтиришга хизмат қилаётганидан мамнунмиз. Зеро, бу жамият ривожида, сиёсий, иқтисодий ва ижтимоий масалаларнинг муваффақиятли ечимида муҳим роль ўйнамоқда.\nБўлимимиз ҳамда унинг жойлардаги таркибий тармоқларига прокуратуранинг жамоатчилик билан алоқаларини ривожлантириш, идоранинг имижини яратишга ҳисса қўшиш вазифаси юкланган. Мажозан айтганда, прокуратура органлари ва ОАВ ўртасида кўприк вазифасини ўташимиз лозим. Шу мақсадда ОАВ билан яқин ҳамкорлик ўрнатганмиз, муттасил равишда ахборот узатишда уларга кўмаклашиб келаяпмиз.\nПрокуратура органлари ҳақида жамоатчилик фикрини шакллантириш, муҳим тадбирлар юзасидан тайёрланган хабарларни телерадиоканаллар, газета ва сайтлар орқали тезкорлик билан оммага тарқатиш, пировардида прокуратура органларининг қонунийликни мустаҳкамлаш, фуқароларнинг ҳуқуқ ва эркинликлари, жамият ва давлат манфаатларини ҳимоя қилиш борасидаги фаолиятига ошкоралик беришга ҳаракат қилаяпмиз.\n– Оммавий ахборот воситалари, қайси турга мансублигидан қатъи назар, ўзи кириб борган хонадоннинг ҳақли аъзосидир. Уйимиз тўрига жойлаб, соатлаб тикилганимиз, тинглаганимиз, энг қадрли дақиқаларимизда мутолаа қилганимизнинг ўзи ОАВнинг ҳаётимиздаги ўрни катта эканини кўрсатади. Одамлар дўст деб билади уни. Ишонишни истайди. Бу истак қай даражада оқланаётгани эса анчайин баҳсли масала. Кескин ўзгаришлар, кенг кўламли ислоҳотлар, тақдиримизга дахлдор янгиланишлар бўлаётган бир пайтда ҳаммамиз ҳам бунинг моҳиятини англаб ололмаяпмиз. Ўз-ўзидан иккиланиш, ҳадик пайдо бўлади ёки бефарқликка айланади бу тушунмаслик.\nТасаввур қилинг, атрофимда нима бўлаяпти ўзи, деган савол туғилди. Нима қиламиз? Уйда бўлсак, телевизорни ёқамиз. Ишда ёки ўқишда бўлсак, жамоа билан обуна бўлганимиз (кечикиб етказиб берилиши бошқа масала) – газета-журналларни варақлаймиз. Шунда нимага гувоҳ бўламиз? Бир телеканалда қайсидир хонанда овқат пиширишни ўргатмоқда. Ҳали пультни қўйиб улгурмасимиздан бошқасига оламиз. Кейингисида унинг бошқа бир ҳамкасби кийим танлаш ҳақида зўр бериб гапирмоқда. Бошқасида актёр саломат бўлиш сирларидан дарс беради. Бу ҳолат матбуот саҳифаларида ҳам яккаш бўй кўрсатади. Чўчиб кетасиз, қачон журналистлар ўз ўрнини шоу-бизнес вакилларига бўшатиб берди?! Ана шундай кўнгилочар-маиший материаллар боис ОАВ ҳаётимиздаги ўрнидан тўлиқ фойдалана олмаяпти. Таъбир жоиз бўлса, меҳримизни суиистеъмол қилмоқда. Аммо охирги пайтларда мана шу совуган кўнгилларда илиқлик пайдо қилишга дадил уринишларнинг гувоҳи бўлмоқдамиз.\n– Менимча, медиа воситаларининг ҳаётимиздаги ўрни анча мустаҳкамланиб бораяпти. Юртдошларимизнинг матбуотга, телевидение ва радиога ишончи ортаяпти. Одамларнинг сизга ишонмай қўйиши – фожиа. Каттами, кичикми, бирор муаммосини ҳал қилишга кўмаклашсангиз, лоақал, дарду ташвишини тинглай олсангиз ҳам катта гап.\nОАВнинг иши фақат шикоятларни ўрганиб, танқидий-таҳлилий материал тайёрлаб, муаммолар ечимига ҳисса қўшиш эмас, албатта. Жамоатчилик фикрини шакллантириш, маънавиятни тарғиб қилиш, хусусан, ёшлар тарбиясида ота-оналарга кўмаклашиш ҳам касбий бурчимизга киради.\nОдамлар журналист деганда борган жойида ғавғо қўзғаб юрадиган, йўқ жойдан муаммо кўтарадиган, бўлар-бўлмас танқидий нарсаларни ёзадиган кимсани тушунмаслигини истардим. Журналистика – мўътабар соҳа. Касбимиз ҳақида оммада салбий фикр шаклланишини хоҳламайман. Журналист деганда ҳамма юксак обрў-эътиборга эга шахсни кўз олдига келтиришини орзу қиламан.\nЧинакам «тўртинчи ҳокимият» даражасига кўтарилиши учун миллий журналистикада қандай ўзгаришлар амалга оширилиши лозим?\n– Соҳа мутахассиси сифатида шуни айтишим мумкинки, бугун бир неча йил олдинги журналистика йўқ. У тўлалигича ўз қиёфасини янгилади ва янгиламоқда. Эндиликда телевидение, газета, ҳатто радио ҳам янгича форматни танлади. Масалан, кўплаб анъанавий ОАВларнинг ижтимоий тармоқларда саҳифалари, блог ва веб-сайтлари мавжуд. Аммо, шундай бўлса-да, улар ахборот тарқатиш воситалари орасида энг қулай, тезкор, арзон тармоқлар ўрнини боса олмаяпти. Чунки, «виртуал олам»нинг ўз тили бор. Бу тил қоидаларига эса анъанавий нашрлар мослаша олмаяпти. Масалан, бирор бир газетанинг ижтимоий тармоқдаги саҳифасига кириб кўрсангиз, матн кўп, кириш сўз, ўхшатишлар керагидан ортиқ, мавзу содда тилда эмас. Хўш, айтинг-чи, ҳам вақтингиз, ҳам нақдингиз кетаётган бир вазиятда узундан узун матнни ўқиб ўтирармидингиз? Тўғри, асло ўқимас эдингиз!!!\nШунингдек, миллий журналистикамизда телевидениеда эфирга узатилган бирор-бир кўрсатувнинг, газетадаги мақоланинг ёки радиоэшиттиришнинг одамлар орасида кун мавзусига айланганини камдан-кам ҳолатларда кузатамиз. Аммо ижтимоий тармоқларда, блогларда кўтарилган мавзулар жамоатчилик эътиборини тезда ўзига қаратади. Хўш, бунга сабаб нима? Албатта, бунга сабаб ҳали ҳануз ОАВларимизнинг ўз шакл-шамойилини ўзгартирмаганидадир. Кўрсатувларининг савияси паст, газетадаги мақолалар эса ўша «қолип»дан четга чиқа олмаяпти. Худди ҳисобот топширишга ўхшайди. Ахир бугун жаҳон журналистикасида янги йўналишлар, янги форматлар вужудга келмоқда. Жумладан, «тушунтириш журналистикаси», «халқ журналистикаси» ва ҳоказо. Уларнинг асосий вазифаси маълумотни содда кўринишда, қисқа шаклда жамоатчиликка тақдим этишдан иборат.\nБиз бу ерда миллий журналистиканинг илдизи қаерга бориб тақалиши-ю, цензура ҳақида гаплашаётган бир вақтда жаҳонда журналистика соҳасининг ўзи йўқолиб бораётгани ҳам аслида ҳақиқат. Ваҳоланки, бугун ҳаммамиз янгилик яратувчилармиз, ҳаммамиз чегарасиз ахборотни олишимиз ва чегарасиз майдонда тарқатишимиз мумкин. Шундай бир вақтда миллий журналистика ўз мавқеини сақлаб қолиш учун расмий тилини йўқотиши, соддаликка кўпроқ урғу бериши лозим. Хулоса сифатида шуни таъкидлаш мумкинки, бугун миллий журналистика «тўртинчи ҳокимият» мақомига лойиқ бўлиши учун жамият манфаатларига, инсонларга хизмат қилиши лозим. «Берилиши» керак бўлган ахборот эмас, аудиторияга қизиқ бўлган ва улар учун муҳим бўлган ахборотларгина тақдим этилса, мақсадга мувофиқ бўлар эди.\n– ОАВ халқ билан турли давлат институтларининг ўзаро мулоқотига, жамиятнинг ҳукуматга таъсири, ўз навбатида, ҳокимиятнинг фуқаролар фикрини инобатга олишига кўмаклашиши керак. Журналистлар ижтимоий ҳаётнинг барча иштирокчилари ўртасидаги ўзаро муносабатни таъминлайди. Шунинг учун ҳам жамият уларсиз тараққий этмайди.\nБугун «жамоатчилик журналистикаси», «фуқаролик журналистикаси» деган тушунчалар ҳаётимизга дадил кириб келди. ОАВнинг «тўртинчи ҳокимият» даражасига кўтарилиши журналистиканинг ана шу кўринишлари ривожига ҳам боғлиқ. Бугун ахборот технологиялари ва интернет кириб бормаган соҳа қолмади ҳисоб. Ҳар бир фуқаро оддий ижтимоий тармоқдан фойдаланиб, ўз саҳифаларига маълумотларни киритиб борар экан, у ахборот тарқатувчига айланади.\nИнтернетда ҳам журналистлар касбий бурчи доирасида жамиятда рўй бераётган воқеа-ҳодисаларни ёритиб, ҳокимият эътиборидан четда қолаётган долзарб муаммоларни кўтариб чиқса, жамиятимизнинг янада юксалишига, камчиликларнинг бартараф этилишига ҳисса қўшади.\n– Чинакам «тўртинчи ҳокимият»га айланиши учун аввало журналистикамизнинг мустақил институтлиги таъминланиши, унинг ҳуқуқий кафолатлари пишиқ-пухта ишлаб чиқилиши ва амалиётга татбиқ этилиши лозим. Давлат ҳокимияти ва бошқарув органлари раҳбарларининг журналистикага ҳурмати шаклланмас экан, бу саъй-ҳаракатлар ҳам натижа бермайди.\nЖурналист кадрлар тайёрлаш тизимида кўплаб янги ўқув фанларини жорий этиш масаласи ҳам долзарб. Буни давр шиддати ва медиа макондаги қизғин жараёнлар ҳам кўрсатиб турибди. Айни пайтда ОАВ номи остида фаолият олиб бораётган муассасалар ходим танлаётганда журналист мақомига эга бўлган кадрларни танлашга эътиборли бўлиши керак.\nЖурналистикамизнинг виртуал борлиқдаги мақомини мустаҳкамлаш зарур. Вақт, макон ва ҳажм тўсиқларини енгиб ўтган веб-ресурслар мавқеининг ошиши миллий журналистикамиз ривожига хизмат қилади. Телеканал ёки газетанинг электрон архиви эмас, юраги каби уриб турган алоҳида кўриниши – сайтлари кўп бўлган журналистика ҳам, жамият ҳам ютади. Вақт ўтиб сайт ўзи мансуб бўлган газета-журнал билан рақобат қила олса, журналистикамиз давлат ва жамият ҳаётида ўзининг ҳақли ўрнини эгаллайди.\nШу ўринда яна бир жиҳат. Миллий журналистиканинг чинакам фидойилари соҳани «тўртинчи ҳокимият»га айлантиришга кўп ҳам ошиқишмаган. Муҳими халқ билан мулоқот, уларга бадиий-эстетик кайфият улашиш, саволли масалалар атрофида мулоҳазалар юритиш, гўзаллик ва муҳаббатнинг энг ёрқин рангларини, авж пардаларини талқин этиш бўлган. Журналистика – ижод. Унинг ижтимоий юкини оширишга сунъий уриниш шарт эмас. «Тўртинчи ҳокимият»ликка даъвомиз биздан олдинги «ҳокимиятлар»ни тан олиш ва уларга ишонишга мутаносиб бўлса, улар билан тенглашиш эмас, ҳамкорлик қилиш ҳаракатида бўлсак, шунда журналистикамиз халққа яқинлашади, ёзганларимизнинг аҳамияти ошади.\n– Саволингизга тўлиқ жавоб бераман десам, гапим адо бўлмайдигандай. Шунинг учун икки жиҳатга эътиборингизни қаратмоқчиман. Биринчиси – ОАВнинг иқтисодий аҳволи, иккинчиси – кадрларни тайёрлаш масаласи.\nМатбуот вакили бўлганим учун газета мисолида фикримни асослашга ҳаракат қиламан. Газета обуна ва рекламадан пул топади. Биз кейинги пайтларда авж олган мажбуран обуна қилдириш иллатидан бутунлай воз кечмас эканмиз, ҳеч қачон «тўртинчи ҳокимият» даражасига эриша олмаймиз. Ўзингиз ўйланг, кимнингдир оғриниб тўлаётган пули эвазига кун кўрадиган нашрнинг «ҳокимият»лиги қоладими? Ишхонасида мажбуран обуна қилдирилгач, ўқувчининг ўша нашрга нисбатан ишончи ҳам, ҳурмати ҳам йўқолади. Модомики, биз бозор иқтисодиёти шароитида яшар эканмиз, бозор қонунларига бўйсунишга мажбурмиз. Сифатли маҳсулот ҳеч қачон растада чанг босиб ётмайди, инчунин, газета ёки журнал мазмуни билан омма эътиборини тортар экан, ўқувчиси ҳам кўп бўлади. Аудитория эса пул дегани. Бировнинг қўлига қараб қолмаган ОАВнинг гапини биров гап дейди, обрўси бўлади.\nЖурналистика, ОАВ, тўртинчи ҳокимият – буларнинг бари мавҳум тушунчалар, нари борса, биров берган сифат, мақом. Қанчалар ёрқин бўёқларда тасвирланмасин, қоғоздаги нарса ҳеч иш бажаролмайди, чунки у жонсиз. Ҳар қандай номни, мавҳум отни, гўзал сифатни жонлантирадиган инсондир. Малакали кадрларсиз, ўз ишининг усталарисиз ОАВ – ҳеч нарса. Унга ҳокимият мақомини берамизми, улуғлаб, шаънига шеър тўқиймизми, мадҳия айтамизми, номи улуғу супраси қуруқ бўлиб қолаверади.\nЖурналистика факультетларига фақат шу соҳага қобилияти бор ёшларни қабул қилиш шарт. Айни қабул арафасида «Журналистикага ҳужжат топширмоқчиман, газетада мақола чиқаришим (тўғрироғи, фамилиям чиқиши) керак экан», дея таҳририятларга бош суқиб юрадиган йигит-қизларни кўп учратамиз. Аввало, университетга ҳужжат топшираётган 19 яшар ўғил-қиздан бир папка мақола талаб қилиш қанчалик тўғри, деган саволга жавоб топишимиз керак. Бу амалиёт ўзини оқлаган, ўзгаришга ҳожат йўқ, дейдиганлар ўша абитуриентга нисбат берилган мақолаларнинг асл муаллифи ким эканини аниқ билишларига шубҳам бор. Чунки «шарт экан», «зарур экан» дея газета-журналларда фамилиясини чиқартириб журналист бўлаётганлар кам эмас.\nФикрим мутлақо тўғри, бундан бошқа ҳақиқат йўқ, демоқчи эмасман. Балки бу масала масъул жойларда аллақачон кўрилаётгандир, қабулнинг мақбул мезонлари ишлаб чиқилар. Нима бўлганда ҳам, журналистикага соҳани чин дилдан севадиган, унга қобилияти бор, илмли ёшларнинг кириб келиши давлат учун ҳам, жамият учун ҳам бирдек манфаатли бўлар эди.


Финляндияда технологиялар халқаро форуми очилади\n08:52 / 30.11.2016\nФото:© EPA/KIMMO BRANDT\nХельсинкида чоршанба куни Slush икки кунлик технологик конференцияси очилади. 2008 йилда ташкил этилган форумда фикрлар, ғоялар алмашилиб, иш ҳамкорлари ва сармоядорлар жалб этилади. Slush Шимолий Европадаги янги технологиялар ишлаб чиқарувчилари учун энг йирик тадбир саналади.\n2016 йилги конференцияга 15 минг меҳмон ташриф буюриб, деярли икки минг стартап тақдим этилиши режалаштирилган. Тадбир қатнашчилари ҳаётнинг турли соҳалари, жумладан тиббиёт ва озиқ-овқат маҳсулотларида технологияларни қўллаш ҳақида суҳбатлашиб, сиёсат борасидаги бир қатор муҳим мавзуларни ҳам муҳокама қилишади.\nФорумда Spotify, Shazam, Skype сервислари, Nokia, Airbnb ва бошқа кўплаб йирик компаниялар вакиллари иштирок этиши кутилмоқда. Норвегия валиаҳди Хокон Slush’нинг фахрий меҳмони бўлиши керак. Бундан ташқари, тадбир доирасида мусиқа технологияларига бағишланган Slush music форуми илк маротаба ўтказилади.\nФинляндия технологиялар халқаро форуми


28 сентябр 2021, Тошкент вақти: 06:51\nЕвропада “ўзбек иши” номини олган коррупция жанжали ортидан Ўзбекистон фуқаролари номига Ғарб банкларида очилган ҳисоблардаги камида 1 миллиард АҚШ доллари музлатиб қўйилди. 2015 йил 16 декабрь куни Ўзбекистон Адлия вазири АҚШ маҳкамасига бу пулларни Тошкент ҳукуматига қайтариб беришни сўраб расман мурожаат қилди.\nТошкентнинг президент Каримовнинг тўнғич қизи Гулнора Каримованики экани тахмин этилаëтган бу миллиард долларни қайтариб олиш имкони борми?\nОзодликнинг бу саволига "Гулнора Каримова миллиард долларни қандай ўмарди?" деган савол юзасидан махсус журналистик суриштирув ўтказган Уюшган жиноятчилик ва коррупцияни ëритиш халқаро лойиҳаси бош муҳаррири Drew Sullivan жавоб берди.\n- Ўзбекистоннинг бу сўровида манфаатлар тўқнашуви каби жиддий бир муаммо бор. Бу пулларни ўғирлаган одам Ўзбекистон президентининг қизи¸ яъни бевосита биринчи оила вакили. Ўзбекистон Адлия вазирлиги биз ўғриларни жазоладик¸ деяпти. Аммо Ислом Каримов ҳали ҳам президент ва унинг қизи Гулнора жазоланиб¸ қамалгани ҳақида бирор расмий маълумот йўқ. Гулнора Каримованинг уй қамоғида экани ҳақидаги гапларни ҳам тасдиқлаш имкони йўқ. Балки у айни дақиқаларда Сан Тропеда (Франция жанубидаги асосан зодагонлар яшовчи шаҳарча – таҳр.)мазза қилиб юргандир¸ балки у ҳали ҳам ҳукумат фаолиятининг сердаромад соҳаларини назорат қилаëтгандир. Биз буни билмаймиз. Шу боис¸ АҚШ маҳкамасини бу пулларни қайтариб бериш кераклигига ишонтириш жуда қийин бўлади.\nОзодлик: Ҳозирча расман тасдиғини топмаган маълумотларга кўра¸ ўзбек маҳкамаси Гулнора Каримовани судлаб¸ унга уч йиллик уй қамоғи жазоси тайинлаган. Агар шу маълумот тўғри бўлса¸ унга асосан Тошкентнинг¸ Гулнора Каримова ҳам қилмиши учун жазоланди¸ ҳукумат ва Гулнора бир нарса эмас¸ аслида биз жабрланувчимиз¸ деган асосда 1 миллиард долларни қайтариб олиш эҳтимолини қандай баҳолайсиз?\n- Бир қараганда¸ ўзбек томонида қўйган талабда жон бордек. Агар кимдир давлат ва халққа тегишли пулларни коррупция билан ўғирлаган бўлса¸ бу одамлар маҳкамага тортилиб¸ айби исботлангач¸ пуллар асл эгасига қайтарилиши керак. Адлия вазири ўз мактубида шунга урғу бермоқда. Аммо фундаментал муаммо шундаки¸ Гулнора Каримова бу пулларни отаси президент бўлган даврда ўзлаштириб келди ва на ота ва на унга ҳисоб берувчи ҳукумат уни тўхтатиш учун 10 йилдан кўпроқ вақт давомида ҳеч нарса қилмади. Ниҳоят¸ дейлик Гулноранинг маҳкамага тортилиб¸ унга уй қамоғи берилгани рост ҳам бўлсин. Уч йиллик уй қамоғи¸ биргина телекоммуникация соҳасида бир миллиард доллар ўғирлаш жиноятига лойиқ жазоми? Биз ўзбек адлия тизимини яхши биламиз. Минглаб одам 100 доллар нари-берисида пора олди деган айб билан узоқ йиллар қамоққа ташланмоқда. Бундай қаттиқ жазо усули нега бир миллиард доллар ўғирлаганга қўлланмаяпти? Биз ҳали президент қизининг ҳукумат тизимлари воситасида бошқа соҳалардан халқ ва давлатнинг қанча пулини ўғирлаганини билмаймиз. Яна такрорлайман¸ музлатилган бир миллиард бор-йўқ учта мобил алоқа ширкатидан олинган пора¸ айсбергнинг учи холос.\nОзодлик: 28 январь куни Ню Йорк район маҳкамаси Ўзбекистон Адлия вазирининг расмий мурожаати юзасидан ўз дастлабки қарорини эълон қилиши кутилмоқда. Сиз Америка маҳкамаси қандай қарор чиқаради¸ деб ўйлайсиз?\n- Биринчидан¸ мен Ўзбекистон томони маҳкамада ютқизади¸ деб ўйламайман. Шахсан мен учун¸ улар келтираëтган асослар жуда заиф. Аммо АҚШ маҳкама тизими шундай тузилганки¸ агар маҳкамада ютиш учун каттагина пул ташлаб¸ қудратли адвокатларни ëллашга қурбингиз етса¸ жараëн йилларга чўзилиши мумкин. Гап оз пул ҳақида эмас¸ 1 миллиард доллар устида бормоқда ва кўриб турганимиздек¸ ўзбек томонида адвокатлардан пул аяйдиганга ўхшамайди (Ўзбекистон ҳукумати ўз ҳимоясига Ню Йоркдаги қудратлиHolwell Shuster&Goldberg адвокатлар ширкатини ëллаган – таҳр.).Шунинг учун¸ бу жараëннинг камида 2-3 йилга чўзилишини кутиш мумкин. Бундан ташқари¸ ўзбек томони бу пулни қайтариб олиш учун Вашингтонга сиëсий таъсир ўтказишга ҳам уриниб кўради. Лекин АҚШ адлия тизими сиëсий ҳукуматдан мустақил бўлгани учун¸ бундай уринишлар иш беришига кўзим етмайди.\nОзодлик: Сиз АҚШ адлия тизимлари сўрови билан музлатилган бир миллиард доллар Ўзбекистон ҳукуматига қайтарилмаслиги керак¸ бундай қилиш¸ ўғирланган пулларни яна ўғриларнинг ўзига қайтариш бўлади¸ деган фикрдасиз? Агар пуллар Тошкентга қайтарилмаса¸ у кимга берилиши керак? Бунинг учун қандай механизмлар бор?\n- Ўзбек халқини тамсил қилувчи намояндаларнинг йўқлиги жиддий муаммо. Ҳукумат халқ эмас¸ ҳокимият тепасидагилар манфаатини тамсил қилмоқда¸ халқнинг эса бу пулни талаб қилувчи легитим вакиллари йўқ. Ўғирланган 1 миллиард доллар оддий ўзбекларнинг пули. Бу пуллар мобил телефон эгаларидан ўғирланган ва қайсидир йўл билан уларга қайтарилиши керак. Қандай қайтарилиши кераклиги жиддий ўйлаб кўриладиган савол. Агар мен АҚШ ҳукумати ўрнида бўлсам¸ махсус жамғарма очиб¸ бу бир миллиард долларни шунга берардим. Бу жамғармадан эса¸ иқтидорли ўзбек ëшларини хорижда ўқитиш учун грант ва стипендияларга¸ Каримовлар жабридан мамлакатдан қочишга мажбур бўлган ўзбекистонликларга ëрдам беришга фойдаланган бўлардим.


Ўзбекистон омбудсмани Гулнора Каримованинг аҳволини маълум қилди - Daryo\n20:27, 08.10.2021 164033\nОлий Мажлиснинг Инсон ҳуқуқлари бўйича вакили (омбудсмани) Феруза Эшматова 8 октябрь куни журналистлар билан учрашувда Ўзбекистон Биринчи Президентининг айни вақтда жазо муддатини ўтаётган тўнғич қизи Гулнора Каримованинг аҳволи ҳақидаги саволга жавоб берди.\nУнинг сўзларига кўра, мамлакатда 200 дан ортиқ жазони ижро этиш муассасалари бўлиб, омбудсман уларга режа асосида бирма-бир ташриф буюради. «Мен шахсан ўзим бир неча бор аёллар колонияси (Зангиотадаги 21-сонли умумий тартибдаги аёллар колонияси)да, жумладан, мониторинг ташрифи билан бўлганман. У (Гулнора Каримова) билан суҳбат бўлган», — деди у.\n«Gazeta.uz»нинг эслатишича, 2021 йилнинг июль ойида Гулнора Каримованинг қизи Имон у ва адвокатлари онаси билан учраша олмаётганини маълум қилганди. «Мен у билан учрашишга уриниб кўриш учун Ўзбекистонга қайтдим, аммо расмийлар уни ташқи дунё билан алоқасиз ушлаб туриш учун ҳар турли баҳоналар ўйлаб топишда давом этмоқда; ҳатто адвокатлар билан учрашиш, телефон қўнғироқлари, хатлар ва ҳоказоларга ҳам тақиқ қўйилган», — деб ёзганди у Instagram’даги саҳифасида.\nФеруза Эшматованинг тахминича, томонлар коронавирус пандемияси туфайли жорий этилган карантин чекловлари сабаб учраша олмаган бўлиши мумкин. «Ҳозирда бизга улардан бундай (учрашув ҳақида) мурожаат келиб тушмаган», — деди у.\nОмбудсманнинг қайд этишича, коронавирусга қарши кураш бўйича Республика махсус комиссияси «чекловларни бироз юмшатгани» боис ҳозирги вақтда колонияларда қисқа муддатли учрашувлар амалиёти қайта тикланган.\nГулнора Каримованинг адвокати Фанни Маргайраз Le Temps газетасига берган интервьюсида у 2019 йил июнидан бери биринчи марта 2021 йилнинг 7 ва 8 сентябрь кунлари мижози билан қамоқхонада учрашишга муваффақ бўлганини маълум қилган эди. «Бу сафар биз у билан фақат ўзбекистонлик адвокат ва таржимон гувоҳлигида учраша олдик. Унинг қўлларида бир неча кўкаришлар бор эди», — деб таъкидлаган эди у.\nФеруза Эшматованинг маълум қилишича, Гулнора Каримова сақланаётган колонияда такрорий мониторинг ўтказилади.\n«Биз яна мониторинг ўтказамиз, чунки биз у ерда бўлгандик. Мен у билан учрашгандим. У билан учрашган вақтим ҳаммаси жойида эди. Биз яна мониторинг ўтказамиз, чунки битта мониторингдан сўнг биз такроран текширамиз», — деди омбудсман.\nҲозир Гулнора Каримова билан ҳаммаси жойидами, қабилида берилган саволга Олий Мажлиснинг Инсон ҳуқуқлари бўйича вакили қисқача: «Ҳа», деб жавоб берди.\nГулнора Каримова 2019 йил баҳоридан бери 21-сонли колонияда жазо ўтамоқда. 2020 йил март ойида Олий суд матбуот хизмати Каримова хонимнинг 13 йил 4 ой муддатга озодликдан маҳрум этилганини маълум қилган эди.\n2020 йил май ойида Каримованинг 10 миллион долларлик активлари Франциядан Ўзбекистонга қайтарилган эди. Ўшанда Ўзбекистон Адлия вазирлиги Гулнора Каримовага тегишли ва мамлакатга қайтарилаётган маблағларнинг қандай харажат қилинаётгани жамоатчиликка мунтазам ахборот тақдим этишга ваъда берганди.\n2020 йил сентябрида Ўзбекистон ва Швейцария Гулнора Каримованинг Швейцариядаги ҳисоб-рақамларидан олинган қиймати 131 миллион долларга яқин бўлган активлар Ўзбекистонга қайтарилиши борасида ҳадли келишувга эришгани маълум бўлган эди.\n13:36, 21.11.2021 132375\n07:08, 27.11.2021 93591\n12:13, 04.12.2021 104187\n20:59 Бугун 439\n20:54 Бугун 716\n20:39 Бугун 2309\n20:24 Бугун 3011\n10:36 Бугун 76072\n23:11, 05.12.2021 75712\n23:45, 05.12.2021 72191\n16:42, 04.12.2021 62102


Бразилия терма жамоасининг халоскори - Тите ҳақида\nЖЧ-2018 саралашининг қаторасига саккизта ўйинида ғалаба нашидасини сурган «пентакампеонлар» биринчи бўлиб Россияда ўтадиган турнир йўлланмасини қўлга киритишди.\nКелажакни ўйлаб истеъфога чиқган мураббий ҳақида\nБиз Ўзбекистон миллий жамоаси ташвиши билан банд бўлиб, мағлубиятдан куюниб, ғалабадан қувониб турганимизда Осиё футболида анча-мунча воқеалар рўй берди. Худди бизнинг термамиз сингари БАА ҳам кўп муаммоларга дуч келди. Охир-оқибат вазият бош мураббий Маҳди Алининг истеъфога чиқарилиши билан якунланди.\nМундиал саралашида пенальти масаласи\nЎзбекистон терма жамоаси иштирокидаги баҳсларда аниқ ижро этилган пенальтилар ҳақида гап кетганда у қадар сермаҳсулликка кўзимиз тушмайди.\nБуюк Буффоннинг буюк рекордлари\nБетакрор Жанлужи Буффон сермаҳсул фаолияти давомидаги юбилей - 1000-ўйинини Италия терма жамоаси либосида нишонлади ва бунда ўзига хос рамзий маъно бордек.\nДарвозабон учун машқ: кўзойнак, тўсиқ ва батут\nМаълумки, замонавий дарвозабонларнинг ўқув-машғулотлари бундан 10-20 йиллар олдингиларига сира ўхшамайди. Бизнингча, бу борадаги инқилобни (ўзи билмаган ҳолда) Мануэль Нойернинг «Шальке»даги устози - Лотар Матушак қилган.\n«Алдамайлик, ўйлайлик, еб кетарга бермайлик...»\nБугунги ўзбек футболи ҳақида...Барчасига шарҳловчи “айбдор”! Хитой Жанубий Кореяни 1:0 га ютди, хушхабарини бериши билан “ё ўчир, ё бошқа каналга ол, булар одам бўлмайди, барибир ютқазади”, деб турганларда ҳам қандайдир умид учқунчалари пайдо бўлди.\nХавининг аниқ узатмалар сири нимада?\nСир эмас, ғалаба гол эвазига қўлга киритилади. Гол уриш учун эса кўпинча аниқ тўп узатмасига эҳтиёж сезилади. Шу боис, зафарга элтувчи заргарона тўп оширишдан олинадиган лаззат гол завқ-шавқидан қолишмайди.\n«Кўҳна қитъа»да саралаш сайли\nЖЧ-2018 Европа қитъасидаги саралаш учрашувлари муросасиз ва курашларга бой тарзда кечган бўлсада, кескинлик барча баҳсларда юқори даражада бўлди, дейишдан йироқмиз.\n10та энг машҳур футболчилар сулоласи ҳақида\nОлма дарахти тагига олма тушади ёхуд футбол ҳам оилавий қадриятлардан узоқ эмас. Ҳаётда ота касбини танлаган инсонлар жуда кўп.\nГранд клубларнинг ўзига хос қоидаларидан бири - бу чемпионатдаги бошқа клубларни мунтазам равишда кучсизлантириб бориш.\nҲар соҳадан бир шингил ёхуд Осий футболи ҳақида сиз билмаган фактлар\n1956 йили илк марта ўтказилган Осиё кубогининг қитъа футболида 1-рақамли мусобақага айланиши осон кечмаган. Зеро, ўша вақтлар улкан Осиёда футболи ривожланган мустақил давлатлар саноқли эди. Ҳа, Исроил ва Гонконг терма жамоалари чиндан ҳам, кучли саналган.\nРоссиялик журналистлар турли йилларда Россия чемпионатида тўп сурган легионерлар ҳақида мақолалар тайёрлаш анъана тусини олишган.\nАйни авж нуқтасига кўтарилган мавсум-2016|2017 айниқса, бундеслига ихлосмандларини мамнун этаётган бўлса, ажабмас.\n«Ростов»: Шунча маблағ қаерга кетди?\nРостовликлар Европада анча шов-шув кўтаришди, аммо жамоа ҳамон қарзлардан қутулолмаяпти. «Советский спорт» ушбу клубнинг ҳозирги пайтдаги молиявий аҳволини атрофлича муҳокама қилиб, бу борада пайдо бўлаётган саволларга жавоб топишга уринди.\nКелинг, аниқлик киритамиз…\n«Интерфутбол»нинг шу йилги 9-сонида чемпионатимиз тарихидаги барча клублар ва уларнинг кўрсаткичларига боғлиқ мақола чоп этилганди.\nЖозе Моуриньо «МЮ» футболчиларига «покемон» ўйнашни тақиқлагач, Гвардиола ҳамкасбидан қолишмай, «шаҳарликлар» базасида интернетнинг узиб қўйилишига сабабчи бўлди\nТемур ва унинг жамоаси ёхуд натижа бермаган авлод\nЖурналист Ўзбекистон терма жамоасида авлодлар алмашинуви тўғри олиб борилмаганига эътибор қаратди. Қуйида ушбу мақола ўзгартиришларсиз келтирилади.\n«Локомотив»нинг сўнгги 6 йил ичида тепган пенальтилари\n2-турда Марат Бикмаев томонидан аниқ амалга оширилган 11 метрли жарима зарбаси «темирйўлчилар» учун охирги 6 йил ичидаги 20-омадли бажарилган пенальтидир. Хусусан, жамоа ўтган мавсумдан бери «нуқта»дан тўп киритишда муаммога дуч келмаяпти.\nЖЧ-2018 саралаш босқичи «А» гуруҳи 7-туридан ўрин олган Ўзбекистон - Қатар учрашувини ироқлик 36 ёшли Моҳаннад Қосим Иси Саррай бошчилигидаги ҳакамлар бригадаси бошқариб боради.\nМинг таассуфки, Россия мундиали йўлидаги ҳал қилувчи босқичнинг иккинчи давраси биз учун омадсиз, янада аниқроғи, ғоят «хира» бошланди.


Пранкерлар Зеленский ва журналист сифатида полиция генерали билан суҳбатлашди\n20:42 / 28.07.2019\nРоссиялик пранкерлар Вован (Владимир Кузнецов) ва Лексус (Алексей Столяров) Украинанинг Днепропетровск области полиция бошлиғи Виталий Глуховерь билан суҳбатлашишди. Унинг аудиоёзуви «Страна.ua» сайтида эълон қилинди.\nДастлаб, Глуховерга Вован қўнғироқ қилган ва журналист сифатида ўзини таништирган. У ҳамсуҳбатига яқинда интернет тармоғида пайдо бўлган видео юзасидан савол берган. Унда генерал, унинг автомобилини ЙҲҚни бузгани учун тўхтаган полициячиларни ушлаш учун КОРД махсус бўлинмаларини чақиргани акс этган. Глуховери, бунга жавоб сифатида «Россия ташвиқоти» ҳақида гапирган.\nСўнгра, Украина президенти Владимир Зеленский ролига кирган Лексус Глуховерга қўнғироқ қилиб, минтақада вазият қандай эканига қизиққан. Бунга жавобан, полиция бошлиғи ўзини оқлай бошлаган ва қонунга мувофиқ ҳаракат қилаётганини билдирган. Шунингдек, блогерлардан нолиган генерал, вазиятни англаб олишини билдирган.\n«Зеленский», ўз навбатида, Глуховерга ишдан бўшатиш билан таҳдид қилган.


Федералист №2: Бирлашиш аҳамияти (2-мақола) — Sof.uz\nФедералист №2: Бирлашиш аҳамияти (2-мақола)\nЖамшид Муслимов 1.01 19:52 860 Жаҳон\nАмерика давлатчилиги пойдеворини ясаб берган уч сиёсий мутафаккир “Публиус” тахаллуси остида ёзган мақолалари таништиришни давом этамиз.\nБиринчи мақола: Федералист №1: Давлатга пойдевор қўйган "уч блогер"\nИккинчи мақолани Жон Жей (1745 - 1829) ёзган бўлиб, матн 31 октябр 1787 йилда Independent Journal газетасида чоп этилган.\nМазкур мақолада муаллиф Шимолий Америка штатларини ягона давлат бўлиб бирлашишга чақиради.\n1. Америка халқи мазкур масалани ҳал қилиш учун уни ҳар тарафлама жиддий ўрганиб чиқиши лозим. Қирол ва аристократлар ҳукмидан буткул қутулгач, миллат ҳаёти ва келажагига оид масъулият халқнинг зиммасига тўлалигича ўтганини ўқувчи англамоғи лозим.\n2. Эркин инсонлар жамланганларида умумий мақсадлари учун ягона ҳукумат тузадилар. Одамлар ўз табиий эркинликларининг бир қисмини шу ҳукуматга топширадилар. Ҳукуматни барпо қилиш зарурати ортиқча исботни талаб қилмайдиган ҳақиқатдир. Ҳар бир давлат бошқаруви ўз ваколатини халқнинг табиий эркинликларидан олади.\n3. Америка алоҳида штатларга ажралиши ёки бир неча алоҳида конфедерацияларга бўлиниши керак деган ғоя пайдо бўлганини муаллиф хавотир билан эътироф этади. Шимолий Америка штатлари умумий савдо алоқаларига, бир бири билан туташган сермаҳсул кенг ерларига, қуруқлик ва дарёлардан ўтадиган улкан транспорт тизимларига эга. Бу штатларда асли бир миллат бўлган, бир тилда сўзлашадиган ва бир динга эргашадиган эрксевар халқлар яшайди. Америка халқлари мустақиллик учун елкама елка туриб курашган, якдиллик билан бошқа давлатлар билан шартномалар тузган эди. Бошга кулфат тушганда бу вилоятлар якдил эди. Энди юксалиш поғонасига етганда, янги имкониятлар ва кутилмаган таҳдидлар пайдо бўлганида бир-биридан ажраб кетиш катта хатодир.\n4. Мустақиллик учун уруш даврида шошилинч билан тузилган эски конституциянинг камчиликлари кўп. Шунинг учун Филаделфияда маърифатли, инсофли, бефарқ бўлмаган ватанпарвар фуқаролар ўз ихтиёрлари билан конституция мажлиси – Конвентини ташкил қилиб, янги миллий Конституция лойиҳасини ишлаб чиқдилар.\n5. Конвент (конституцион мажлис) янги Асосий қонун лойиҳасини штатларга тавсия этган, уни кўр-кўрона қабул қилишга чақирмаган. Албатта хужжат лойиҳасини оқилона ўрганиш ва қарор қабул қилиш осон кечмайди, қарши бўлганлар ҳам яхши, ҳам ғаразли ниятлар билан уни қоралаб чиқишлари табиий. Шунинг учун одамлар қонун лойиҳасини ўрганишда виждонан ёндашмоқлари шартдир!\n6. Штатларни ягона давлатга бирлаштирувчи конституция қабул қилинмас экан, муаллиф қадимги шоир тили билан: “Алвидо! Алвидо, дейман қадримга, буюклигимга!”, деб ватандошларини огоҳлантиради.\nКейинги, учинчи мақолани ҳам Жон Жей тайёрлайди. Унда муаллиф миллий бирлашувнинг аҳамияти ҳақида фикрини давом этиб, ташқи давлатлардан келадиган таҳдидлар ва уруш масаласини муҳокама қилади. Давомини кутинг.


Ва бутун мамлакат қизариб кетди\nЎзбекистон аҳолиси карантин чораларининг кучайтирилишига қандай муносабат билдираётгани ҳақида\n17.07.20 15:17\tmsk\nТОШКЕНТ ВИЛОЯТИ ИИБ МАТБУОТ ХИЗМАТИ ФОТОСУРАТИ\nЎзбекистонда ёзнинг ўртасида коронавирус билан касалланиш ўсишининг кунлик кўрсаткичлари сезиларли даражада кўтарилиб кетди, ўлим билан боғлиқ ҳолатлар миқдори ҳам анча кўпайди. Ва натижада, COVID-19 пандемиясининг олдини олиш бўйича Республика махсус комиссияси гайкаларни қаттиқ қотиришдан иборат курашнинг ота-боболардан қолган эски, бироқ ишончли усулига қайтишга қарор қилди. Ана, аҳолининг жилови бўш қўйилганди, санитария меъёрларига риоя қилмай қўйдилар, шунинг учун карантиннинг қатъийлаштирилган чораларини қабул қилаверинг, дегандек бўлди.\nРеспубликада 10 июлдан 1 августгача яна қайтадан буюм бозорлари, йирик савдо дўконларининг фаолияти тўхтатилди, тўйлар ва бошқа турдаги кўнгилочар тадбирлар тақиқланди, соғломлаштириш-марказлари, болалар боғчалари ва лагерлар ёпилди. Умумий овқатланиш корхоналари яна фақат етказиб бериш бўйича ишлай бошлади. Қарияларга кўчага чиқмай уйда қолишлик амр этилди. Шахсий автотранспортда шаҳарларда фақат иш кунлари ҳамда эрталаб ва кечки пайтлари уч соатдан ҳаракатланишга рухсат берилди. Бу тақиқлар фақат кўпчилик унутишга улгурган махсус стикерлари йўқ машиналари ва такси бўлмаган автомобиллар учун. Киракашлар бу қарордан хурсанд: улар салоннинг ҳайдовчи билан йўловчилари ўртасига қўйиладиган пленка қўйишга анча харажат қилиб қўйганларини баҳона қилиб, нархларини кескин кўтариб юбордилар. Мамлакатни рангли тоифаларга бўлиш тизими ҳам ўзини оқламади. Бундан бери бутун Ўзбекистон хавфлилик даражаси юқори бўлган қизил зонага айланди. Чекловларнинг кучайтирилиши мансабдор шахслар ҳамда давлат ташкилотлари раҳбарларига таъсир қилмади, холос. Уларга, мисол учун ўз машиналарида хоҳлаган пайтда ҳаракатланишлари учун стикерлар талаб қилинмайди, жуда керак бўлганда эса карантин қоидаларини бузсалар ҳам ҳеч ким индамайди.\nКарантин қоидалари инсоннинг конституциявий ҳуқуқларини бузмаяптими? Мисол учун, эркин ҳаракатланишга оид ҳуқуқини? Айрим фуқаролар томонидан берилаётган ушбу саволга Адлия вазирининг ўринбосари Музраф Икромов жавоб беришга уриниб кўрди. Вазирлик мулозимига «қонун билан белгиланган чекловлардан ташқари» деган ибора қўл келди. Бу ҳолатда ҳаракатланишга тақиқ қўяётган «Аҳолининг санитар-эпидемиологик осойишталиги тўғрисида» қонун Конституция олдида устиворликка эга чиқаётган бўлиб қолар экан. Бундан ташқари, юрист ҳукуматнинг карантин жорий қилиш ихтиёри бериб қўйилган комиссияларни тузиш ҳуқуқини қонуний деб топди. «Комиссиянинг ваколатлилиги ҳамда унинг чекловчи характердаги қарорларни қабул қилиш ҳуқуқи борасида саволлар таги пуч ва юридик асосга эга эмас», дея билдирди Икрамов.\nТирик қолиш бўйича йўриқнома\nЎзбекистондаги карантин пости. @koronavirusinfouz телеграм-канали фотосурати\nCOVID-19 эпидемиясига қарши кураш бўйича штаб вакили Ҳабибулла Ақилов кейинроқ изоҳ берганидек, қатъий карантин пандемия даврида ҳам жисмонан ва ҳам руҳан толиққан шифокорлар учун керак бўлиб қолган. Аввали бошдан тиббиёт ходимлари ҳукуматдан чекловчи чораларни 28 кунга ўрнатишни сўрагандилар (икки инкубациявий давр, ҳар бири 14 кунга тенг), бироқ 20 кунга келишдилар.\nАқиловга кўра, агар инфекция юқтирганларнинг сони кунига мингтагача етса, унда республика соғлиқни сақлаш тизими тўла парокандаликка дуч келади. Касалларни даволашга жой қолмайди. Ва ҳаммаси шунга қараб кетмоқда. Мисол учун, 13 июль куни антирекорд ўрнатилди – бир суткада COVID-19 юқтиришнинг 594 та янги ҳолати аниқланди. Бу йилги ёз мавсумида эришиладиган «ютуқларнинг» охиргиси эмасдек туюлади.\nРасмийлар аҳолининг тест синовларини ўтказишга талабини қондира олмасликларини тан олдилар. Агар илгари таҳлилларни беш-олти соат ичида бажарган бўлсалар, ҳозир бунга бир ҳафта ҳам камлик қиляпти. Оқибатда тест натижаларини кутаётган бемор изоляцияда қолмай, атрофдагиларга вирусни юқтириши мумкин. Бозор қонуниятига кўра, талаб бўлса, таклиф ҳам топилади. Тошкентда ишни кўзини билган фуқаролар COVID-19 инфекциясини аниқлайдиган экспресс-тестларни сотишни бошладилар (ҳомиладорликни аниқлайдиган тестларга ўхшаш). Хитойники 4, жанубий кореяники эса 16 АҚШ долларидан сотиляпти. Бироқ уларнинг самарадорлиги ва хавфсизлиги тасдиқланган эмас.\nАслида эса тибиёт ходимларига тушаётган юкламани енгиллатиш 5 июлдан бошланган, ўшанда симптомсиз беморларга уй шароитида даволанишга рухсат берилганди. Улар устидан нафақат оқ халатли одамлар, балки ИИВ, Миллий гвардия ва Маҳалла вазирлиги ходимлари ҳам назорат қилишлари кўзда тутилганди. Бироқ қоидаларга ҳамма вақт ҳам риоя қилинавермайди. Коронавирус қурбонларидан бирининг (Тошкентнинг Чилонзор туманида вафот этган 76 ёшли аёл) қўшнилари кўп қаватли уйда коронавирусдан зарарланган бемор борлигини билмаганларини маълум қилдилар. Уни касалхонага олиб кетмадилар, қариндошларини ҳам (ўн киши) карантинга олмадилар, бемор вафот этганидан кейин СЭС бир марта дезинфекция ўтказиб кетди, русларнинг одаги бўйича меҳмонларга хотира зиёфати (поминка) ва ҳоказолар ўтказилди. Участка нозири ва миллий гвардия қоидабузарликларни эътибордан ташқарида қолдирди. Яъни, кўп хонадонли уйда истиқомат қилаётган аҳоли хавфли ҳудудда бўлишлари юзасидан ҳеч кимнинг иши ҳам бўлгани йўқ.\nКарантин ҳудудларида эса кучларни қайта группалаш амалиёти ўтказилди. «Ўртасарой» махсус лагерининг кўплаб турғунларини уй-уйларига қўйиб юбордилар ҳамда қозоғистон-ўзбекистон ва россия-қозоғистон чегараларида тўпланиб қолган ватандошлар учун жойларни бўшатиб бердилар. Чартер рейслари билан қайтаётганлар учун ҳам енгилликлар берилди. Тиббиёт муассасаларидаги мажбурий карантинга фақат эпидемиологик вазият оғир бўлган мамлакатлардан келган йўловчилар олинадиган бўлди. Қолганлари эса ўзларининг яшаш манзилларида карантинда бўладилар.\nЎзбекистонда карантин тўғрисида огоҳлантириш Gazeta.uz сайти фотосурати\nВаниҳоят, Соғлиқни сақлаш вазирлиги касаллик енгил шаклда ўтадиган беморларни даволаш бўйича йўриқномани (COVID-19 инфекциясининг биринчи ҳолати аниқланганидан сўнг тўрт ой ўтганидан сўнг) тасдиқлади. Инфекция юқтириб олганлар ўзларини бошқа оила аъзоларидан изоляция қилишлари, симптоматик даволаниш курсини ўтишлари, кўпроқ суюқликлар ичиши ва тез-тез қўлларини ювиб туришлари лозим бўлади. Умуман олганда, йўриқнома фойдали бўлиши мумкин, аммо ҳаддан зиёд катта, унда тушунарсиз атамалар, жадваллар ва расмлар кўп, негаки йўриқнома асосан тиббиёт ходимлари учун мўлжаллаб чиқарилган. Нега энди ушбу қўланмани мўъжазгина ва ҳатто оддий, тиббиёт билим юртларида ўқимаган одамлар ва болалар учун тушунарли равон тилда қилинмаганига ажабланиш мумкин. Эҳтимол бунга кўпроқ вақт сарфлаш керак бўлар.\nҲозирча эса Facebook ижтимоий тармоғига мурожаат қилган осонроқ. Бу ерда айрим шифокорлар ўзларининг амалий тавсияларини ҳамда соддалаштирилган тушунтиришларини ёзиб турадилар. Мисол учун, Parvina Khamraeva антибиотикларни, иммуностимуляторларни ҳамда касалликнинг профилактикаси учун бошқа турдаги шубҳали препаратларни истеъмол қилмасликни, ниқоб орқали спирт буғлари билан нафас олмасликни, саримсоқнинг «ҳаётбахш кучи»га ишонмасликни, оғиз ва бурун бўшлиқларини водород пероксиди билан чайқамасликни тавсия қилади.\nПсихотерапевт Азизбек Болтаев ўзининг на вирусолог ва на инфекционист бўлмаганина қарамай, унга кўплаб одамларнинг ёрдам сўраб мурожаат қилаётганини билдириб, Соғлиқни сақлаш вазирлигига шифокорларга қўйилган юкламаларни енгиллатиш бўйича бир неча тавсияларини берди. У вазирликка коронавирусни даволаш бўйича қисқа онлайн-курсни яратишни, айнан коронавирус бўйича ихтисослашган малакали докторлар томонидан олиб бориладиган масофавий консультацияларини ташкил этишни таклиф қилди. Болтаевга кўра, хусусий клиникаларнинг иш жараёнида коронавирус юқтирган бемор аниқлангани учун жарима тортиш амалиётидан воз кечиш лозим. Тадбиркорлар ҳозиргидек мураккаб эпидемиологик вазиятда муассаса деворлари ичида инфекция юқтиришдан ўзини сақлаб қолиш амри маҳол эканлигини яхши тушунадилар. Шундай ҳолатларнинг ҳар бири учун 6000 АҚШ доллари миқдорида жарима тўлашдан кўра, уларга муассасани карантинга ёпиб қўйган осонроқ. Санкцияларнинг бекор қилиниши билан хусусий клиникалар фуқаролардан тест олишни тезлаштиришлари ҳамда давлат касалхоналаридан беморларнинг бир қисмини олиб қўйишлари мумкин бўлар эди.\nОмон қолиш бўйича йўриқномаларни тайёрлаш ишлари ҳамда соғлиқни сақлаш тизимининг қайта ислоҳотини олдинроқ амалга ошириш керак эди. Ўшанда балки карантин чораларини кучайтиришга тўғри келмаган бўлармиди.\nЎзбекистонлик таниқли ҳуқуқ ҳимоячи Шуҳрат Рустамов икки томонлама пневмониядан вафот этди\nЛукашенко Белоруссияда буржуазия инқилобини амалга оширишга уриниш бўлганини билдирди\nБердимуҳамедов Жаҳон соғлиқни сақлаш ташкилотига Туркманистонда COVID-19 инфекциясини аниқлаш бўйича мустақил синовлар ўтказишга рухсат берди\nЎзбекистоннинг хусусий клиникаларига коронавирусни даволашда осма уколлардан фойдаланмаслик тўғрисида огоҳлантирдилар\nМирзиёев Сўх тумани аҳолисини ер ва мулк солиғидан озод қилди\nЎзбекистонда Инқирозга қарши кураш жамғармасидан ўғирланган маблағлар миқдори маълум қилинди\nАшхабоддаги идора ходимлари мажбуран COVID-19дан тест топширмоқдалар\nҚозоғистон бир миллион COVID-19 беморлари учун дори воситаларини сотиб олишга қарор қилди\nКарантин чораларига қарши флешмоб иштирокчилари. Ижтимоий тармоқлардан олинган фотосурат\nКучайтирилган карантин чораларини киритишга ўзбек расмийларида асос борлиги аниқ. Бироқ карантин киритилган кундан бошлаб ҳозигача даромадсиз қолаётган аксарият фуқаролар нима қилишлари керак? Оила бошлиғи бўлган эркак карантин киритилган биринчи кун – 16 мартдан бошлаб ишини йўқотган, дея тасаввур қилиб кўрайлик. Карантин чоралари енгиллатган вақт мобайнида унинг корхонаси очилмаган. Демак, 1 августгача у ишсиз ва пулсиз ўтирган бўлиб чиқади. Мажбуран ишсиз қолган оилалар тирикчилигини қандай ўтказаётгани ҳаида ким ўйлайди, улар ҳақида ким қайғуради?\n«Карантин 2.0» муносабати билан ушбу савол биринчи даражага кўтарилди. Ҳукумат вакиллари янги чоралар тўғрисида эълон қила туриб, кам таъминланган оилаларга нафақа беришга ваъда қилдилар. Мана, ўша кун етиб келди. Чўнтагида бир сўм ҳам пули қолмаган фуқароларга давлат 20 миллиард сўм (1 миллион 960 минг АҚШ доллари) ажратди. Манзилли ёрдамни 120 мингта оила олади. Шу билан бирга, республика президенти Шавкат Мирзиёев жорий йилнинг январь ойида мамлакатда 4,5 миллон кам таъминланган одам бор деб билдирганди (агар уларни беш кишилик оила деб тахмин қилсак, кам деганда 800 мингта оила бўлиб чиқади). Берадиган пулни ҳисоблаб кўрилса, арзимаган ва ҳатто кулгили миқдор келиб чиқар экан – ҳар бир оилага 160 минг сўмдан (16 АҚШ доллари). Бу мавзуга ялқовлар киноя қилмадилар, холос.\nВаҳоланки, иқтисодчиларнинг ҳисобига кўра, мамлакатда кун кечириш учун зарур бўлган нарсаларнинг энг оз миқдори 800 минг сўмни ($78,5), истеъмол саватчаси эса 650 минг сўмни ($63,8) ташкил этади. Шубҳасиз, инқирозга қарши кураш фондидан (1 миллиард АҚШ доллари) ажратилган маблағларнинг улкан қисми соғлиқни сақлаш тизимига ва иқтисодиётни қўллашга йўналтирилмоқда. Бироқ ижтимоий дотацияларга ҳам ҳукумат уч кунга етадиган сариқ чақалардан кўра кўпроқ пул ажратса бўларди. Шу билан бирга, аҳолига ёрдам пул билан эмас, балки озиқ-овқат бошқа кундалик эҳтиёж моллари кўринишида берилади. Ўзбекистон («вертолёт пуллари» дея аталувчи) пул купюраларини тарқатмоқчи эмас. Иқтисодий тадқиқотлар ва ислоҳотлар маркази директори Обид Ҳакимов бу қарорнинг асосли эканлигини тушунтириб берди. Унга кўра, «вертолёт пуллари» инфляция даражасини кўтариб юбориши ҳамда республика бюджети тақчиллигини келтириб чиқариши мумкин.\nУ йиллик даромади 75 минг доллардан кам фуқароларига 1200 доллардан ва ҳар бир болага 500 доллардан тарқатган АҚШни мисол қилиб келтирди. Тарқатилган пуллар йиғиндиси аҳоли жон бошига ялпи миллий даромаднинг 1,8 фоизини ташкил этган. Агар Ўзбекистонда ҳам худди шу схема бўйича иш тутиладиган бўлса, унда битта ишлаётган одамга 383 минг сўм (($37,5) ва битта ёш болага 100 минг сўмдан ($10) тўғри келади.\n«Албатта республика кўламида бу пул маблағларини бекорга сочиш билан тенг. «Вертолёт пулларидан» фойдаланишдан асосий мақсад талабни рағбатлантириш эканлиги борасида умуман гапирмаса ҳам бўлаверади», — дея хулоса қилади эксперт.\nШунингдек, у мамлакатнинг ишга лаёқатли аҳолининг ҳар бирига (23 миллион) 1000 АҚШ долларидан тарқатилса, бу иқтисодиёт Ялпи ички маҳсулотнинг (ЯИМ) 28 фоизи ва олтин-валюта захираларининг 77 фоизидан айрилиб қолишини ва ўша заҳоти вайрон бўлиб қулашини қўшиб қўйди.\nИқтисодчига кўра, мамлакатда қабул қилинган манзилли ёрдам сиёсати ҳамда имтиёзлар тақдим этиш ҳисобига унинг ишбилармонлик фаоллигини рағбатлантириш – пандемия шароитида энг оптимал ечим бўлиб, истиқболда бир марталик тўловларга қараганда каттароқ самара келтириши мумкин.\nИнтернетда, шунингдек, халқаро молиявий ташкилотлар томонидан ажратилиб инқирозга қарши кураш жамғармасига тушаётган пул маблағлари қаерга кетаётгани тўғрисидаги кўплаб саволлар пайдо бўлмоқда. Ҳакимов таъкидлашича, ушбу «ақчадон» пулларининг харажатлари шаффоф бўлиб, уларнинг детализациясини тақдим этди. Бугунги кунга келиб давлат инқирозга қарши кураш жамғармасида 5,3 триллион сўм (520 миллион АҚШ доллари) сарфлаб бўлди. Улардан 2,2 триллион сўми ($216 млн) иқтисодиёт соҳаларини қўллашга, 1,7 триллиони ($167 млн) – қўшимча инвестициявий лойиҳаларни молиялаштиришга, 746 миллиард сўми ($73 млн) — COVID-19 инфекциясига қарши курашга ва 641 миллард сўми ($63 млн) – аҳолини ижтимоий қўллашга йўналтирилди.\nКамбағалларни қўллаш учун яна ҳомийлик ёрдамларини мувофиқлаштириш марказларига озиқ-овқат, дори-дармон ва кундалик эҳтиёж молларини келтирадиган волонтёрлар жалб этилмоқда. Ушбу марказлар 21 май кунидан бошлаб ўз фаолиятини тўхтатишган эди, аммо ҳозир яна қайтадан ўз фаолиятини бошламоқда. Бироқ бу ерда ҳам ҳаммаси силлиқ кечмаяпти. «Потребитель.уз» телеграм каналида чоп этилган материалда айтилишича, яшаш жойлари бўйича ўзини бошқариш маҳаллий органларига ёрдам сўраб мурожаат қилган фуқаролар қизиқ таклифга тўқнаш келиб қолишган. Кам таъминланганларга тақдим этилаётган бепул озиқ-овқат эвазига гуманитар ёрдам қийматининг бир қисмини пул кўринишида қайтариб беришларини сўрашган. Афсуки, бундай «маҳалла ишбилармонлари» қайси шаҳарда эканлигини аниқлашнинг иложи бўлмади, негаки аризачилар уларни фош қилишга қўрқишмоқда ҳамда нима бўлганда ҳам мутасаддилар томонидан беғараз ёрдам олишга умид қилишмоқда.\nАфтидан янги карантин халқнинг сабр косасини тўлдириб юборганга ўхшаяпти. Интернетда ҳақиқий «ғалаённинг» аломатлари кузатилмоқда: фойдаланувчилар ўз аккаунтларида, гуруҳларда расмийлардан даромадсиз қандай яшаб бўлиши мумкинлигини тушунтириб беришлари талаб қилинаётган постларни қолдиришмоқда. Ижтимоий тармоқларда соғлом одамлар учун карантинни бекор қилиш, уларга пулсизликдан ва очликдан ўлиб кетмай, ишлаб ўз оилаларини боқиш имкониятини яратишга чақирувчи талаблар ҳам чоп этилган. Бир нечта аёллар қўлбола плакатларни кўтариб, флешмоб уюштирдилар. Картонларга қуйидаги ёзувлар битилган: «Нимадан ўлишни қанақа фарқи бор – COVID-19данми ёки Қашшоқлик-20 дан?», «Енгиллатиш қўлланганганда ҳам моддий жиҳатдан қайта тиклана олмадик!», «Оилаларимизни ким боқади?» ва ҳоказо.\nЮзага келган вазият учун ким айбдор ва энди нима қилмоқ керак? Бу саволларга ҳам энг муқобил жавобларни ҳокимият идораларида ўтирган аёллар бердилар. Депутат Мақсуда Ворисова карантинни кучайтирилишида ўзбекистонликларнинг ўзини айблади: улар юқоридан туширилган тавсияларга амал қилмадилар. Соғлиқни сақлаш вазирининг ўринбосари Элмира Боситханова журналист аёлнинг ишсиз ва давлат кўмагисиз қолган аҳоли биринчи августгача ўлмай тирик қолишлари учун нима қилишлари керак деган саволига: «миллат кўзга кўринмас душман олдида бирлашиб меҳнат қилиши керак», дея жавоб берди. Ва албатта, ўзбекистонликлар янада сабрли ва бардошли бўлишлари керак, деган тилакни президент Мирзиёев билдирди: «яна озгина сабр қилсак, бу кунлар ўтиб кетади». Халойиқ бундан бошқа нима ҳам қила оларди...


Эрон Роғунга сармоя ётқизмоқчи\n25 ноябр 2020, Тошкент вақти: 05:26\nРоғун ГЭСига инвестициялар жалб этишда Россия марҳаматидан умид узаёзган Тожикистон мазкур энергетик иншоот қурилишига қизиққан бошқа давлатлар билан ҳам музокара бошлаган кўринади.\nЭроннинг Тожикистондаги элчиси Алиасғари Шердўст Эрон ва Тожикистон ҳамкорлигига бағишлаб ўтказилган матбуот анжуманида Эроннинг Роғун ГЭСи қурилишида иштирок этиш нияти қатъийлигини айтди:\n- Роғун ГЭСи қурилиши бўйича эълон қилинган халқаро Консорциум лойиҳаси тақдим этилиб, унинг қурилишига доир тадбирлар бошланиши биланоқ Эрон Ислом Жумҳуриятидаги хусусий сармоядорлар билан бир қаторда давлат ҳам бу йирик иншоот қурилишида ўз ҳиссасини қўшади. Яна таъкидлайман, Эрон Роғун лойиҳасида албатта қатнашади, деди Эроннинг Тожикистондаги элчиси Алиасғари Шердўст.\nСобиқ иттифоқ даврида лойиҳалаштирилган Роғун ГЭСи қурилиши ўтган асрнинг 90-йиллари бошида Совет Иттифоқи тарқаб кетганидан сўнг тўхтаб қолганди. ГЭСнинг 1988 йилда қурилган тўғони йиллар ўтиши билан сурункали селлар туфайли емирилиб кетган.\nАммо мустақиллик йилларида Тожикистон ҳукумати Роғун ГЭСини битказиш мақсадида қурилиш ишига хорижий сармоядорларни даъват этганидан сўнг бир неча давлат бу лойиҳага алоҳида аҳамият билан қарай бошлади.\nЖумладан, Покистон, Украина, Ҳиндистон каби мамлакатлар ҳам бир неча бор шундай истак билдирган эди.\nАммо сўнгги 15 йил давомида Россия Роғунга катта сармоя ётқизиш ваъдаси билан бу мамлакатларнинг иш бошлашига тўсқинлик қилиб келди.\nНиҳоят 2004 йили Тожикистон ҳукумати билан Россиянинг РУСАЛ компания ўртасида Роғун ГЭСини қурилиши бўйича икки томонлама шартнома имзоланди.\nАммо кўп ўтмай РУСАЛ раҳбари Олег Дерипасконинг Тошкентда Ислом Каримов билан учрашгани ва ўзбек президенти русларга Роғуннинг тўғон баландлигини 280 метрдан оширмаслик талабини қўйгани ҳақида гап-сўзлар пайдо бўла бошлади.\nРУСАЛнинг Роғун ГЭСи тўғонини босқичма-босқич қуриш ва унинг баландлигини 280 метрдан оширмаслик режаларидан қониқмаган, Тожикистон томони 2007 йилда шартномани бир томонлама бекор қилиб, РУСАЛни мамлакатдан чиқариб юборди.\n2008 йил бошида Тожикистон Роғунни ўз кучи билан қуришини эълон қилди ва бу иншоот қурилиши учун давлат бюджетидан тахминан 50 миллион доллар маблағ ажратди. 2009 йил эса Роғун учун давлат бюджетидан 150 миллион доллар ажратилди.\n“Барқи тожик” ширкати расмийларининг билдиришича, айни пайтда бу стратегик иншоотда қурилиш ишларининг 40 фоиз бажарилган. Жорий йил сўнгида Роғун қурилиши тадбирлари доирасида Вахш дарёси тўсилиши режалаштирилган.\nЎзбекистон томони Роғун қурилишига ҳар доим қаршилик кўрсатиб келган. Ўзбек расмийлари мазкур ГЭС қурилиши минтақада сув тақчиллигига сабаб бўлиши ва минтақа экологиясини хавф остида қўйишини айтиб келади.\nЎтган йил декабрида Туркманистон электри транзити масаласида Тошкентга борган тожик делегацияси раҳбари Пўлат Муҳиддиновга ўзбекистонлик ҳамкасблари президент Ислом Каримов Тожикистонда Роғун ГЭСи қурилишидан ташвишда эканини маълум қилганлар.\nАйтиш жоизки, эронликлар Роғун ГЭСи қурилишида қатнашиш истаги борлигини аввал ҳам айтиб келганлар.\nАммо Россия президенти Дмитрий Медведев январ ойида Ўзбекистонга давлат ташрифи чоғида Россия қўшнилар билан келишилмаган энергетик лойиҳаларда қатнашмаслигини маълум қилганидан сўнг Эрон томони Роғун ГЭСи бўйича қатъий қарорда эканини билдирди.\nАйрим таҳлилчилар Эроннинг Роғун қурилишида қатнашиши муҳим аҳамиятга эгалигини қайд этамоқдалар.\n- Сангтўда-2 ГЭСини қураётган эронликлар йирик гидроэнергетик иншоотлар қуришда юқори тажрибага эканликларини исботладилар. Менимча, Эроннинг Роғун ГЭСи қурилишида иштироки Тожикистон учун ҳамма жиҳати билан жуда муҳимдир, дейди мустақил таҳлилчи Ҳожимуҳаммад Умаров.\nАммо бошқа бир гуруҳ таҳлилчилар Роғун ГЭСи қурилишида Россия иштироки зарурлигини таъкидламоқдалар. Хусусан, аввалда Тожикистон иқтисодиёт вазири бўлиб ишлаган Давлат Усмон “Роғун ГЭСи лойиҳаси 70-йиллар бошида рус мутахассислари томонидан ишланган”и ва “бу стратегик иншоот пойдеворининг биринчи ғишти ҳам айнан ўша лойиҳа асосида ташланган”ини урғулайди.\nМинтақадаги энг йирик гидроэнергетик иншоот саналмиш Роғун тўғонининг баландлиги лойиҳа бўйича 335 метр бўлиб, қуриб битказилганидан сўнг у йилига 3 600 мВт электр ишлаб чиқариш қувватига эга бўлиши керак.


“АХБОРОТ СОАТЛАРИ” № 8-2016 - Уч илдиз\nШавкат Мирзиёев меҳмонни юртимизга ташрифи билан қутлади ва Кувайт Давлати Амири шайх Сабоҳ ал-Аҳмад ал-Жобир ас-Сабоҳга чуқур ҳурмат-эҳтиромини изҳор этди. Сабоҳ Холид ал-Ҳамад ас-Сабоҳ Кувайт Амирининг салом ва эзгу тилакларини етказди. Суҳбат чоғида ушбу учрашув икки томонлама дўстлик робитасини янада мустаҳкамлашга хизмат қилиши алоҳида қайд этилди.\nМуносабатларни ривожлантиришга янгича ёндашувларни ишлаб чиқиш ва ҳаётга татбиқ этиш мақсадида турли даражаларда, жумладан, олий даражада ўзаро ташрифларни амалга ошириш зарурлиги таъкидланди. Ўзбекистон ташқи сиёсат маҳкамаси раҳбарининг Кувайтга бўлажак ташрифи бу борадаги келишувларни рўёбга чиқаришда муҳим қадам бўлиши қайд этилди. Шавкат Мирзиёев фурсатдан фойдаланиб, Кувайт Давлати Амирини Ўзбекистонга таклиф қилди. Ислом ҳамкорлик ташкилоти Ташқи ишлар вазирлари кенгашининг Тошкентда «Таълим ва маърифат – тинчлик ва бунёдкорлик сари йўл» шиори остида ташкил этилган 43-сессиясида ушбу тузилмага раислик Кувайт Давлатидан Ўзбекистон Республикасига ўтди. Шу муносабат билан Кувайт томони Ўзбекистон раҳбариятининг ташкилотга раислик даврида амалга ошириш борасида илгари сурган таклиф ва ташаббусларига юксак баҳо бериб, уларни тўла қўллаб-қувватлашини, бу йўналишда кенг кўламли ҳамкорликка тайёрлигини билдирди.\nУчрашувда Ўзбекистон билан ИТБ ўртасидаги муносабатлар жадал ривожланиб бораётгани, айниқса, томонлар ижтимоий ва иқтисодий йўналтирилган лойиҳаларни ишлаб чиқиш ва амалга ошириш борасида кенг кўламли ҳамкорлик қилаётгани таъкидланди. Ислом тараққиёт банки томонидан шу кунгача Ўзбекистонда соғлиқни сақлаш, таълим, ирригация ва мелиорация, энергетика, сув таъминоти, коммунал хўжалик, йўл инфратузилмаларини ривожлантириш, кичик бизнесни қўллаб-қувватлаш каби соҳаларга оид 26 лойиҳа ижроси учун 1,4 миллиард АҚШ долларидан ортиқ маблағ ажратилгани бунинг ёрқин тасдиғидир. Шу билан бирга, алоқаларни янада тараққий эттириш, янги босқичга кўтариш учун улкан салоҳият мавжудлиги қайд этилди. Фойдаланилмаётган имкониятларни ўрганиш ва ишга солиш, янги лойиҳалар тузиш, шериклик кўламини кенгайтириш мақсадида турли даражадаги делегациялар алмашуви бўйича аниқ ҳаракат дастурини ишлаб чиқишга келишиб олинди. Таъкидланганидек, Ўзбекистон ИТБ билан стратегик ҳамкорликни ривожлантириш тарафдоридир. Шу муносабат билан мамлакатимиз 2017-2019 йилларга мўлжалланган Ҳамкорлик стратегиясини биргаликда ишлаб чиқиш ва жорий йилнинг ўзида қабул қилишга тайёр. Айни пайтда ушбу стратегияга киритиш учун умумий қиймати 1,4 миллиард АҚШ долларига тенг бўлган 21 лойиҳа бўйича таклифлар тайёрлаб қўйилган. Меҳмон Ислом ҳамкорлик ташкилотининг Тошкентда «Таълим ва маърифат – тинчлик ва бунёдкорлик сари йўл» шиори остида ўтаётган анжуманига таклиф қилгани ҳамда ўз нутқида ИТБ фаолиятига юксак баҳо бергани учун Шавкат Мирзиёевга миннатдорлик изҳор этиб, Ўзбекистоннинг ўзаро муносабатларни ривожлантириш борасидаги барча таклифларини қўллаб-қувватлашини, эришилган келишувларни ҳаётга татбиқ этишга тайёрлигини билдирди. Суҳбат чоғида Ўзбекистон раҳбариятининг ташаббусини рўёбга чиқариш – Самарқанддаги Имом Бухорий ёдгорлик мажмуи ҳузурида нафақат ислом маданияти, балки умуминсоний цивилизация равнақига беназир ҳисса қўшган буюк аждодларимизнинг бой диний-маънавий меросини ўрганишга ихтисослашган халқаро илмий тадқиқотлар марказини ташкил этишда ИТБнинг иштироки истиқболлари юзасидан фикр алмашилди. Бу ташаббус негизидаги “жаҳолатга қарши маърифат” тамойили ислом динини унга путур етказадиган сохта ғоялар орқали эмас, балки Имом Бухорий, Имом Термизий, Маҳмуд Замахшарий, Баҳоуддин Нақшбанд, Бурҳониддин Марғиноний, Имом Мотуридий, Абу Райҳон Беруний, Абу Али ибн Сино каби даҳолар меросидан ўрганишга, мана шу умумэътироф этилган диний-маданий ва илмий бойликни бутун дунёда кенг тарғиб этишга қаратилгани билан эътиборлидир.\nИслом ҳамкорлик ташкилоти Ташқи ишлар вазирлари кенгашининг Тошкентда ўтган 43-сессияси иштирокчилари 19 октябрь куни Самарқанд шаҳрига ташриф буюрди. Меҳмонлар Ўзбекистон Республикасининг Биринчи Президенти Ислом Каримов қабрини зиёрат қилди. Қуръон тиловат қилинди.\nБуюк Йўлбошчимизнинг мустақил Ўзбекистон давлатини барпо этиш ва уни ҳар томонлама ривожлантиришдаги беқиёс хизматлари ёдга олинди. Юртимиздаги муқаддас қадамжо ва зиёратгоҳлар, буюк аждодларимиз номи билан боғлиқ масканларни обод этиш, халқимизнинг маънавий меросини тиклаш ва асраб-авайлаш борасида Биринчи Президентимиз улкан жасорат, эътибор ва ғамхўрлик кўрсатгани алоҳида таъкидланди. Меҳмонлар Имом Бухорий ёдгорлик мажмуаси, Амир Темур мақбараси, Регистон ансамбли, Мирзо Улуғбек музейи ва расадхонаси билан танишди.\n– Ислом ҳамкорлик ташкилоти Ташқи ишлар вазирлари кенгашининг 43-сессиясига жуда катта тайёргарлик кўрилгани ва анжуман юқори савияда ўтганини алоҳида таъкидламоқчиман,– дейди Ироқ ташқи ишлар вазири ўринбосари Умар Берзинжи.– Тадбир доирасида Тошкент ва Самарқанд шаҳарларидаги муқаддас қадамжолар, таълим масканларига уюштирилган саёҳатлар бизда улкан таассурот қолдирди. Айниқса, ер юзининг сайқали бўлган Самарқанд шаҳри, Имом Бухорий мажмуасини зиёрат қилиш имконияти яратилганидан бениҳоя хурсандмиз. Бу сафар ҳаётимизда шубҳасиз унутилмас воқеа бўлиб қолади. Буюк муҳаддис Имом Бухорий ҳазратлари мангу ором топган масканнинг шундай кўркам ва улуғвор салобатидан ҳайратга тушдик.\nМустақиллик йилларида мамлакатимизда илм-фаннинг барча йўналиши каби физика ва астрономия соҳасидаги олимларимиз учун ҳам ривожланган мамлакатлар тадқиқотчилари билан ҳамкорликни мустаҳкамлаш, замонавий тадқиқотларни кенгайтириш учун катта имкониятлар очилди. Шу даврда космик нурлар, ядро физикаси, материалшунослик, акустика, оптика ва спектроскопия, лазер термокимёси, назарий физика, микроэлектроника, астрономия ва астрофизика каби фан йўналишлари бўйича кенг кўламли илмий-тадқиқот ишлари олиб борилиб, жаҳон илм-фани ривожига улкан ҳисса қўшган илмий мактаблар яратилди. Бунинг натижасида 2007 йил октябрда мустақил Ўзбекистон тарихида илк бор Майданак расадхонасида қуёш тизимидаги янги кичик планета аниқланди. Гарвард кичик планеталар маркази уни 2009 йилда 21027-рақам билан расмийлаштирди. Биринчи Президентимиз Ислом Каримовнинг таклифи билан 2010 йилда бу кичик сайёрага «Самарқанд» номи берилди. Ёки Ўзбекистон физиклари янги усуллар асосида дунёда биринчи марта йиғилган қуёш энергиясини қўллаб, мустаҳкам ўта ўтказувчан Келвин градуслари бўйича 110-150 ҳароратда ўта ўтказувчанлик ҳолатига ўтадиган материалларни олди. 2007 йили олимларимиз қаттиқ қоришмалар асосидаги истиқболли ярим ўтказгичларни кашф қилди ҳамда мамлакатимизда илк бор поликристалли кремний олиш бўйича такомиллаштирилган замонавий технология яратилди.\nМамлакатимизда анъанавий ўтказиб келинаётган Инновацион ғоялар, технологиялар ва лойиҳалар республика ярмаркасида ҳар йили физик олимларимизнинг инновацион лойиҳалари кенг намойиш этилиб, ишлаб чиқаришга татбиқ этилмоқда. Бу йилги ярмаркада ҳам физик олимларнинг ишланмалари кўпчиликда катта қизиқиш уйғотди. Жумладан, ЎзФА “Физика-Қуёш” илмий-ишлаб чиқариш бирлашмаси олимлари ишлаб чиққан қўп тармоқли термоэлектрик генератор иссиқлик энергиясини (ўтинли печ, буғ энергияси, газ-дизель ёқилғиси, иссиқлик ажратадиган турли иш қурилмалари, қуёш иссиқлик энергияси) тўғридан-тўғри ва узлуксиз электр энергиясига айлантириб беради. Уни автомобиль, мобиль телефон, видеокамера, ноутбук, қўриқлаш тизимлари ва ёнғин сигнализацияларида, телевизор, компьютер, аудиотехника ва бошқа қурилмаларни қувватлантиришда қўллаш мумкин. ЎзФА Физика-техника институти олимлари ишлаб чиққан юқори ҳароратли тежамкор камера материалларга юқори ҳароратли ишлов беришга мўлжалланган. Қурилма стоматология, фармацевтика, заргарлик ва шу каби юқори ҳарорат (1200 даражадаги иссиқлик) талаб қилинадиган соҳаларда қўлланилади. Шу пайтгача бундай печлар ва уларнинг қиздиргичлари хориждан валютага сотиб олиб келинган бўлса, бугун бундай юқори ҳароратли тежамкор камераларни юртимизда ишлаб чиқариш бўйича ишлар олиб борилмоқда. Биринчи Президентимиз Ислом Каримовнинг 2016 йил 11 майдаги «Ўзбекистон Миллий университети фаолиятини янада такомиллаштириш чора-тадбирлари тўғрисида»ги қарори билан ЎзФА Ядро физикаси институти ва ЎзМУ қошидаги Амалий физика илмий-тадқиқот институти тугатилиб, Миллий университетнинг физика факультетига бирлаштирилди. Улар негизида факультет қошида 6 илмий лаборатория ташкил этилди. Бу билан физика соҳасидаги илмий салоҳият бирлаштирилиб, илмий фикр алмашувлар ва ҳамкорликка кенг имконият яратилди.\nЭНЕРГИЯ ТАЪМИНОТИДА УЗИЛИШЛАР БЎЛМАЙДИ\n“Наманган ҳудудий электр тармоқлари корхонаси” акциядорлик жамияти томонидан вилоят аҳолиси, ижтимоий-иқтисодий тармоқларни куз-қиш мавсумида электр энергияси билан узлуксиз таъминлаш, фавқулодда ҳолатларда юзага келиши мумкин бўлган муаммоларни бартараф этишга алоҳида эътибор қаратилаётир. Вилоят бўйича 485 мингга яқин аҳоли хонадони ва 20 мингга яқин юридик истеъмолчига турли қувватдаги 174 подстанция, 5 минг 342 трансформатор ва 469 минг километрдан зиёд кабель тармоғи орқали хизмат кўрсатилмоқда. Жорий йилнинг ўтган даврида аҳолига 518 миллион киловат-соат, улгуржи истеъмолчиларга 1 миллиард 554 миллион киловат-соатдан ортиқ электр энергияси етказиб берилди.\nБиринчи Президентимизнинг 2015 йил 6 мартдаги “2015-2019 йилларда муҳандислик-коммуникация ва йўл-транспорт инфратузилмасини ривожлантириш ва модернизация қилиш дастури тўғрисида”ги қарори асосида 52 километрдан зиёд 0,4-10 кВ.ли узатиш тармоғи ва 110 трансформатор пунктларининг реконструкция қилиниши натижасида жойларда энергия таъминотида юзага келаётган муаммолар бартараф этилди. Вилоятда куз-қиш мавсумида қишлоқлар аҳолисини электр энергияси билан таъминлашни янада яхшилашга алоҳида эътибор қаратилмоқда. Намунавий лойиҳалар асосида қурилаётган замонавий уйларга электр тармоғини тортиш ишлари қизғин давом этмоқда. Айни пайтда вилоят туманларида бунёд этилган 27 янги аҳоли массивида 28 трансформатор ўрнатилиб, 21 километрдан ортиқ электр тармоғи тортилди.\nКАРАТЭЧИЛАРИМИЗ ЖАҲОН ЧЕМПИОНАТИДА 12 ОЛТИН ВА 1 БРОНЗА МЕДАЛЬ БИЛАН ТАҚДИРЛАНДИ\nЎзбекистонлик спортчилар Польшада анъанавий каратэ-до бўйича ўтказилган жаҳон чемпионати ва жаҳон кубогида 12 олтин ва бир бронза медални қўлга киритди. Тошкент халқаро аэропортида спортчиларимизни спорт жамоатчилиги, оммавий ахборот воситалари ходимлари кутиб олди. Дунёнинг юзга яқин давлатидан икки юздан ортиқ спортчи иштирок этган нуфузли мусобақада Асадбек ва Зиёдулла Сергаповлар, Азиз Мансуров, Диёр Намозов, Азиз Абдураҳмонов, Жамшид Пирмамадов, Элёр Ўроқбоев, Саиджалолхон Саъдуллахўжаев, Шаҳриёр Оқбоев, Саидбаҳромхон Ниёзхонов, Севара Мансурова, Ҳилола Неъматова олтин медални қўлга киритган бўлса, Меҳринисо Муҳаммаджонова бронза медаль билан тақдирланди.\nАМИР ТЕМУР ТАВАЛЛУДИНИНГ 680 ЙИЛЛИГИГА БАҒИШЛАНГАН ХАЛҚАРО ТУРНИР ЯКУНЛАНДИ\nТошкентда Соҳибқирон Амир Темур таваллудининг 680 йиллигига бағишлаб ўтказилган тезкор шахмат бўйича жаҳон шахмат юлдузлари ўртасидаги халқаро турнир якунланди. Жаҳон шахмат юлдузлари ўртасидаги халқаро турнирнинг якунига кўра, Шаҳриёр Мамедяров 8 очко билан биринчи ўринни қўлга киритди. Борис Гельфанд 6 очко билан иккинчи, Рустам Қосимжонов 5 очко билан учинчи ўринни эгаллади.\nЎЗБЕКИСТОН МАДАНИЯТИ ЖАНУБИЙ КОРЕЯДА НАМОЙИШ ЭТИЛДИ\nКорея Республикасининг пойтахти Сеул шаҳрида «Itaewon Global Village Festival – 2016» халқаро маданият фестивали бўлиб ўтди. Унда Ўзбекистоннинг маданият, санъат ва сайёҳлик соҳасидаги салоҳияти кенг намойиш этилди. Биринчи Президентимиз Ислом Каримов раҳнамолигида мамлакатимизда барча соҳаларни ривожлантириш, халқаро ҳамкорликни мустаҳкамлаш борасида амалга оширилган изчил ислоҳотлар самарасида Ўзбекистон иқтисодиёт, маданият, санъат, спорт, сайёҳлик ва бошқа жабҳаларда катта салоҳиятга эга мамлакат сифатида дунёга танилди. Ўзбекистон ва Жанубий Корея халқлари ўртасидаги дўстлик мустаҳкамланиб бормоқда. Фан, таълим, санъат, спорт, туризм каби қатор йўналишлардаги ҳамкорлик изчил ривожланмоқда. Икки мамлакат санъаткорлари Ўзбекистон ва Жанубий Кореяда ўтказиладиган маданият ва санъат анжуманларида мунтазам иштирок этмоқда. Ўзбекистонда корейс тили, маданияти ва санъати, Жанубий Кореяда эса ўзбек тили, халқимиз тарихи ва маданияти кенг ўрганилмоқда. Мамлакатимиз олий ўқув юртлари Корея Республикасининг ўттиздан ортиқ илмий-тадқиқот муассасалари билан яқин ҳамкорлик қилиб келаётир. “Ўзбекистон – Корея” дўстлик жамияти халқларимизнинг дўстлик ришталари ва маданий алоқаларини мустаҳкамлашга муносиб ҳисса қўшаётир. «Itaewon Global Village Festival – 2016» халқаро фестивалида турли мамлакатлар халқларининг маданияти, урф-одатлари, қадрият ва анъаналари, миллий либослари, таомлари, ҳунармандлик ва амалий санъат намуналари намойиш этилди. Санъаткорлар ижросида мумтоз ва замонавий куй-қўшиқлар янгради. Ўзбекистон Республикасининг Корея Республикасидаги элчихонаси томонидан ташкил қилинган “Ўзбекистон” миллий стенди ўзига хос дизайни, безаклари ва мазмунан бойлиги билан фестиваль иштирокчилари ва меҳмонлари эътиборини тортди. Унда мамлакатимиз тарихи, халқимизнинг миллий анъана ва қадриятлари акс этди. Самарқанд, Бухоро, Хива, Шаҳрисабз, Тошкент ва бошқа шаҳарларимизнинг диққатга сазовор жойларига оид маълумотлар, халқ ҳунармандлиги буюмлари хорижликларда катта қизиқиш уйғотди. Миллий куй-қўшиқларимиз ва ранг-баранг рақслар ижроси, серқуёш заминимизда етиштирилган сархил мевалар ҳамда ўзбек миллий таомлари барчага манзур бўлди.\nЭНГ КИЧКИНА СЕНСОРЛИ ТЕЛЕФОН ИШЛАБ ЧИҚАРИЛДИ: VPHONE\nХитойнинг V-Phone компанияси Vphone S8 миниатюр қурилмасини ишлаб чиқариб, смартфонлар ва тақилувчи электроника ишлаб чиқарувчилари орасида ажралиб туришга қарор қилди. Янгиликни «дунёдаги энг кичик сенсор экранли телефон» сифатида кўришмоқда, аммо унинг функцияларига кўра қурилмани овозли қўнғироқларни амалга ошира оладиган смарт-соатлар синфига жойлаштириш мумкин. Vphone S8 46.7×37.3×9.9 мм ўлчамига эга ва унинг оғирлиги 30 граммни ташкил этади. 1.54-дюймли сенсор дисплей четлари қайрилган 2.5 D-ҳимоя шишаси билан қопланган. Алюмин корпуснинг ичида MediaTek MT2502 процессори, 64 МБ оператив ва 128 ГБ доимий хотира, Bluetooth 4.0 симсиз модули, юрак уриш ва ёруғлик датчиги, қадам ўлчагич, 3.5 мм ва micro-USB разъемлари, FM-радио ва 380 мАс ҳажмли аккумулятор ўрнатилган. Шунингдек, қурилмада бир дона sim-карта учун слот бўлиб, 850/900/1800/1900 МГц GSM-частоталарида ишлай олади. Vphone S8 Android-смартфон ёки iPhone нинг ёрдамчиси сифатида ишлай олиб, ўз экранида келаётган маълумотни, хабарларни, эслатмаларни ва қўнғироқларни кўрсатиб туради. Бу эса фойдаланувчилар ўз телефонларини текшириш учун чўнтаклари ёки сумкаларидан ҳар сафар олишлари олдини олади. Лекин қурилмани қандай тақиб юриш ноаниқ. Унинг корпусида брелок ёки қўл гаджети сифатида олиб юриш учун махсус ўрнатмалар йўқ. Янги қурилма қора ва кулрангларда 30 долларлик нарх билан сотувга чиқарилади.\nKodak компанияси таниқли ва барчага маълум номига қарамай, электрон бозорга ўзига хос хусусиятга эга бўлмаган смартфонларни ишлаб чиқариш бефойда эканини тушунган ҳолда иккинчи уринишни амалга оширди ва бу эса биринчисига нисбатан анча омадлироқ бўлиши кутилмоқда. Ektra номли янги қурилма узоқ 1941 йиллари ишлаб чиқарилган айнан шу номдаги камерага ўхшаш қилиб яратилган. Смартфоннинг орқа панели қулай тутиш учун корпуснинг пастки қисмидаги илгак ва сунъий тери билан қопланган. Смартфон четлари «металл остида»ги пластик ўрнатмалар билан мустаҳкамланган. Бироқ қурилманинг асосий «безаги» f/2.0 апертурали, оптик барқарорлаштирувчи тизимли, фазали автофокус, икки хил рангдаги ёритиш чироқларига эга ва 4К видео ёза оладиган 21-мегапикселлик Sony IMX230 камераси ҳисобланади. Камерафоннинг бошқа хусусиятлари унчалик ҳам кўзга ташланарли эмас ва бу эса қурилмани iPhone 7, Galaxy S7 Edge ёки Google Pixel флагманлари билан солиштириш имкониятини бермайди. Аммо фойдаланувчи учун сифатли фотосурат ва қурилманинг ажойиб ташқи кўриниши муҳим бўлса, унда Kodak Ektra бундай талабларга тўлиқ жавоб бера олади. Янги қурилма FullHD ҳажмдаги 5-дюймли IPS-дисплей, ўн ядролик MediaTek Helio X20 процессори, 3 ГБ оператив хотира ва 32 ГБ ўрнатилган хотира, 128 ГБгача бўлган microSD карталари учун слот, 13-мегапикселлик олд сенсор ва 3000 мАс аккумулятор билан жиҳозланган. Операцион тизим ролини Android 6.0 Marshmallow амалга оширади ва қўшимча сифатида суратларни таҳрир қилувчи дастурлар, Snapseed фототаҳрирчиси ва қўл созламалари орқали суратга олиш режими ўрнатилган. Kodak Ektra Европа бозорига декабрь ойида 499 евро нархида сотувга чиқади.\nОна тилимиздаги ҳар бир сўз – дурдона! Тилимизда жаранглайдиган сўзларимиз замирида олам-олам маъно мужассам! Ўзбекистон Республикасининг “Давлат тили ҳақида”ги қонуни қабул қилинганининг 27 йиллиги муносабати билан Мирзо Улуғбек номидаги Ўзбекистон Миллий университети 2-Талабалар турар-жойи “Маънавият хонаси”да Кимё, Иқтисод, Биология факультетлари талабалари ҳамда профессор-ўқитувчилари иштирокида “Она тилим дурдоналари” мавзуида маърифий тадбир ўтказилди.\nТарих зарварақларида зарҳал битиклар жуда кўп. Шундай битиклардан бири – 21 октябрь, яъни, Ўзбекистон Республикасининг “Давлат тили ҳақида”ги Қонуни қабул қилинган кундир. Ҳар йили шу куни Тил байрами ўтказиш ўзига хос анъанага айланган. Мирзо Улуғбек номидаги Ўзбекистон Миллий университети Тарих факультети талабалари истиқомат қилишаётган 9-Талабалар турар-жойида “Ўзбек тили – миллий қадриятларимиз гултожи” мавзуида давра суҳбати ўтказилди.\nФакультет деканининг Маънавий-маърифий ишлар бўйича ўринбосари Ҳикмат Полвонов буюк тарихимизни, шу соҳага оид фанларни пухта ўрганишда она тилимиз қанчалик муҳим ўрин тутишини алоҳида таъкидлади.\nЖурналистика факультети доценти, Ўзбекистон Ёзувчилар уюшмаси аъзоси Тўлқин Эшбек ҳар бир талаба келгусида ўқимишли инсон бўлиши зарурлиги ҳақида сўз юритди.\nМаърузачи таъкидлаганидек, маънавият бобида сўз юритганда ҳам аввало унинг ана шу асосларини пухта ўрганиб олиш лозим. Айниқса, сўзларнинг луғавий маъносини билмасдан сўзлаш – маънавиятимизга путур етказишини маърузачи қатор мисоллар воситасида изоҳлаб берди. Она тилимиз жилоларини атоқли адиб Пиримқул Қодировнинг “Тил ва эл” илмий бадиасидан ўрганиш мақсадга мувофиқдир. Кундалик сўзларнинг ҳам мазмун-моҳиятини тушуниб олиш учун “Ўзбек тилининг изоҳли луғати”га мурожаат қилиб турган зиёли ютқазмайди.\nМаърузачи, халқнинг жонли сўзлашув тили – шеваларнинг адабий тилимизни бойитиб боришдаги ўрни ҳақида сўз юритар экан, улар орасидаги айрим кулгили эшитиладиган, моҳияти ўзгача сўзларга барҳам бериш ҳамда ёшларни тўғри гапиришга ўргатиш ғоят муҳимлигини қатор мисоллар воситасида изоҳлаб берди.\nБўлғуси тарихчилар бу борада ўзларини қизиқтирган саволларига жавоблар олдилар.\nNext story Диний эктремизм, терроризм ва унинг салбий оқибатлари\nPrevious story Шавкат Мирзиёев: Электр энергияси таъминотини яхшилаш дастури ишлаб чиқилмоқда


“Ўзбекистон ҳаво йўллари” ЕИ мамлакатларига қатнов рухсатномаси олди - 11.09.2015, Sputnik Ўзбекистон\nМиллий авиакомпания ЕИ янги регламенти бўйича қатнов рухсатномаси олди 11.09.2015, Sputnik Ўзбекистон\n14:09 11.09.2015 (янгиланди: 14:18 11.09.2015)\n© Gennady Misko"Ўзбекистон ҳаво йўллари" авиакомпанияси самолёти\nМиллий авиакомпания ЕИ янги регламенти бўйича қатнов рухсатномаси олди\nТОШКЕНТ, 11 сен — Sputnik. "Ўзбекистон ҳаво йуллари" Европа мамлакатларига парвоз қилиш учун Европа Авиация Хавфсизлиги агентлигининг (EASA) рухсатномасини олди.\n2014 йил май ойидан бошлаб Европа Иттифоқида ҳаво кемалари хавфсизлиги назоратини таъминлаш бўйича янги регламент кучга кирди – деб хабар берди Sputnik мухбирига компания вакили.\n“Хавфсизлик инспекцияси рухсатномасини олиш учун авиакомпанияда муҳим ишлар қилинди” – хабар берди компания матбуот хизмати.\nКомпания ЕАSAга керакли ахборотнинг барчасини тақдим қилди – операцион фаолият, ҳаво кемалари ва учиш хавфсизлиги бошқарув тизимларининг тадбиқ қилиниши ҳақидаги маълумотлар.\nБугунги кунда “Ўзбекистон ҳаво йўллари” 40дан ортиқ шаҳарга қатновлар ташкил қилган, 25 мамлакатда компания ваколатхоналари ишлаб келмоқда.


Муддатли ҳарбий хизматга чақирилган аскарлар ҳарбий қасамёд қабул қилишди\n22:54 / 13.03.2017\n12 март куни Ўзбекистон Республикаси Мудофаа вазирлиги ҳарбий қисмларида муддатли ҳарбий хизматга чақирилган аскарларнинг ҳарбий қасамёд қабул қилишига бағишланган тантанали маросимлари ўтказилди. Бу ҳақида ЎзА хабар берди.\n“Набирам миллий армиямиз сафига чақирилгунига қадар кураш билан шуғулланди, коллежда электрон ҳисоблаш машинаси оператори йўналишида ўқиди, – дейди Низом ота. – Унинг ҳақиқий Ватан ҳимоячиси бўлганини кўриб, жуда қувондим. Набирамга Президентимиз Шавкат Мирзиёевнинг Бухорога сафари ва вилоятимизни янада ривожлантириш бўйича берган қимматли маслаҳатлари ҳақида сўзлаб бердим. Амирхон ҳам хизматдан сўнг ушбу муҳим режаларни ҳаётга татбиқ этадиган ёшлардан бири бўлади, деб ўйлайман”.\n“Фарзандларимизнинг мазкур ҳайкал пойида она Ватанга қасамёд қилишида чуқур мазмун бор, – дейди Хосиятхон опа. – Биз, оналар ўғилларимиз Ватанимизга содиқ хизмат қилишига ишонамиз”.\n“Кучли ва бақувват бўлиш учун таэквондо билан шуғулланаман ва келажакда мен ҳам Ватанимизнинг муносиб ҳимоячиси бўлишни хоҳлайман”, – дейди Амиржон.\n“Мен Қорақалпоғистон Республикасидан келдим, – дейди оддий аскар Сулаймон Абдуллаевнинг онаси Ойсултон Абдуллаева. –Ўғлимнинг ҳарбий қасамёд сўзларини эшитиб, ич-ичимдан фахрландим. Унинг берган ваъдасига содиқ қолишига ишонаман”.\nСергей Шойгу Тошкентда. У Ўзбекистон президенти қабулида бўлади\nМудофаа вазирлиги курсантлари халқаро майдонда яна ўзларини намоён этишди\nФотожамланма: Мудофаа вазирлигида таниқли ёзувчи ва шоирлар билан ижодий учрашувлар ташкил этилмоқда\n07:20 / 20.05.2018


Қандай дипломлар махсус синовларсиз нострификация қилиниши белгилаб қўйилди\n20 ноябр 2019, Тошкент вақти: 17:50\nТаълим сифатини назорат қилиш тизимини такомиллаштириш бўйича қўшимча чора-тадбирлар тўғрисидаги Президент қарори қабул қилинди.\nБу ҳақда Telegramида хабар қилган Адлия вазирлигига кўра, 2019 йил 1 мартдан қуйидагиларнинг таълим олганлик тўғрисидаги ҳужжатлари тўғридан-тўғри (махсус синовларсиз) тан олинади ва нострификация қилинади:\nвазирлик ва идоралар томонидан ажратилган маблағлар ҳисобидан хорижда таълим олган фуқароларнинг;\nшунингдек, халқаро шартномалар, Президент ва Ҳукуматнинг қарорларида назарда тутилган ҳолларда.\nҲужжатларни тан олиш ва нострификация қилиш тўғрисидаги аризалар фақатгина Давлат хизматлари марказлари ёки Ягона интерактив давлат хизматлари портали орқали қабул қилинади.\nҚарор билан Таълим сифатини назорат қилиш давлат инспекциясига бир қатор қўшимча вазифалар юкланди.\nОлий таълим муассасалари фаолиятини ўрганиш ҳамда ушбу муассасаларда кадрлар тайёрлаш сифатини ошириш юзасидан ҳар чоракда Президент Администрациясига таклифлар киритиб боришга масъул бўлган Давлат инспекцияси бошлиғининг биринчи ўринбосари лавозими жорий этилди.\n2019 йил 1 июнгача таълим сифатини таъминловчи ахборот тизимини жорий этиш бўйича чора-тадбирлар амалга оширилади.


Қорақалпоғистон, Бухоро ва Пискентда «ўқишга киритиб»...\n30.06.2020 10:27 0 2235\nБош прокуратура ҳузуридаги Департаментнинг жойлардаги бошқарма ва бўлимлари (бошқа ҳуқуқни муҳофаза қилувчи органлар билан ҳамкорликда) томонидан фуқароларни пул эвазига ўқишга киритиб қўймоқчи бўлганлар фош этилмоқда.\nХусусан, Нукус давлат педагогика институтининг ўқув ишлари бўйича декан ўринбосари Д.С. хизмат мавқеидан фойдаланган ҳолда Т.ни танишлари орқали мазкур олийгоҳга киритиб қўйиш эвазига 3000 АҚШ долларини олган вақтида ашёвий далил билан ушланди.\nБухоро муҳандислик технология институти декан ўринбосари М.А.нинг қисмати ҳам шундай бўлди. У Тошкент Давлат ирригация ва қишлоқ хўжалиги механизация институти Бухоро вилоят филиали талабаси М.Қ. билан олдиндан тил бириктириб, фуқаро О.ни Москва Давлат Радио электроника ва радио техника институтига ўқишга кириши учун онлайн тарзда бўладиган тест синовларидан ўтказиб бериш эвазига 2 500 АҚШ доллари талаб қилиб, шундан 1 500 АҚШ долларини олган вақтда қўлга тушди.\nПискент туманидаги мактаб ўқитувчиси Х. эса фуқаро Ш.ни танишлари орқали Тошкент давлат педагогика университетининг сиртқи бўлимига жойламоқчи эди. Шу хизмати эвазига 3 500 АҚШ доллари ва 3,8 млн сўм олди-ю бироқ чўнтагига солишга улгурмади.\nБош прокуратура матбуот хизматига кўра, қайд этилган ҳолатлар бўйича фирибгарлик ва пора беришга қасд қилиш аломатлари билан жиноят ишлари қўзғатилган.\nҚорақалпоғистон ўқиш Бухоро порахўрлик\nҲодиса 14/06, 13:53